“Ўзбекистон - Ватаним маним”ини янги талқинини эшитдингизми? - Sharh.uz\nБош саҳифа|Адабиёт ва санъат|“Ўзбекистон - Ватаним маним”ини янги талқинини эшитдингизми?\n“Ўзбекистон - Ватаним маним”ини янги талқинини эшитдингизми?\nБаҳром Назаров. Замонавий ўзбек эстрадасининг ёрқин юлдузларидан бири. Аслида матбуотда саньаткорлар ҳақида “ёрқин юлдуз” ибораси ишлатилса, энсам қотади. Аммо бу иборани Баҳром Назаровга нисбатан бемалол ишлатса бўлади. Чунки у қаёқдаги қаланғи-қасанғиларнинг шеърларини эмас, балки танлаб, чертиб-чертиб олинган шеърларни қўшиқ қилади.\nУнинг ижодидан замонамиз шоирларининг ҳам, мумтоз адабиётимиз вакилларининг ҳам шеър-у ғазаллари қўшиқ сифатида ўрин олган. Шу ўринда Увайсий, Маҳтумқули, Огахийларнинг ғазалларини мисол сифатида келтириш мумкин.\nШу йилнинг 14-15-16 ноябрь куни Тошкентдаги муҳташам “Истиқлол” саньат саройи ўз бағрига Баҳром Назаров мухлисларини чорлайди. Хонанда айни дамда учинчи бор катта саҳнада мухлислар синовидан ўтишга тайёргарлик кўрмоқда. Шу муносабат билан Миллий Матбуот марказида Баҳром Назаров иштирокида матбуот анжумани бўлиб ўтди. Шу ўринда бу каби матбуот анжуманлари фақат Жаҳонгир Отажонов ва Баҳром Назаров томонидангина ўтказилишини айтиб ўтишни истардик.\nШу ўринда ўзбек журналистикасидаги ярамас бир одат ҳақида ҳам тўҳталиб ўтишни истардим. Бу – матбуот анжуманидан бир неча дақиқа аввал айрим журналистларнинг анжуман иштирокчиларидан интервью олиб, жуфтакни ростлаб қолишларида яққол кўзга ташланади. Бугунги матбуот анжумани 14.00га белгиланган эди. Кечикиб қолмай деган ниятда шоша-пиша йўлга отландим. Барибир кечикибман. 14.10да МММда эдим. Не кўз билан кўрайки, матбуот анжумани ҳали бошланмаган эди.Уч-тўрт журналист эшик олдида хонандани қуршаб олган ҳолда интервьюни бошлаб юборишган эди. Катта залда эса кўплаб журналистлар кутиб туришар эди. Бу биргина Баҳром Назаров билан эмас, ҳамиша шундай бўлади.\nУнда матбуот анжуманинг нима кераги бор? Ахир матбуот анжумани ўзингизни қизиқтирган саволларга жавоб олиш учун ўтказилмайдими? Бўлар иш бўлди, анжуман 14.26да бошланди.(Атай соатга қарадим. Бунда Баҳром Назаровни айби йўқ. Залда ўтирган ҳамкасбларини кутириб қўйган бошқа шаввоз журналистларни айблаш керак).\nМатуот анжумани қизғин бўлди ва бир соатдан ошиб кетди. Ҳар қандай саволга жавоб беришга ҳаракат бўлди. Жонли ижро ҳақида ҳам гапирилди, фонограмма ҳақида ҳам айтилди.\nБаҳром Назаровнинг бу галги концерт дастури “Интизор” деб номланади. Бундан аввалгиларига “Шукрона”, “Бахт учун” деб ном берилган эди.\nКонцерт ташкилотчилари ва хонанданинг сўзларига қараганда, дастурда 10га яқин янги қўшиқ тақдим қилинади. Улар орасида ранг-баранг мавзулар акс этган фалсафий қўшиқлар бор. Бунинг учун салкам бир йил тайёргарлик кўрилди. Ўтган галги концертларнинг ютуқ ва камчиликлари ўрганилди. Дастур Ўзбекистон Қаҳрамони Абдулла Орипов қаламига мансуб “Ўзбекистон - Ватаним маним” қўшиғи билан бошланади. Олдиндан айтиб қўя қолай, хонанда матбуот анжумани якунида мана шу қўшиқдан парча куйлади. Биргина шу қўшиқни эшиттиш учунгина Баҳром Назаров концертига тушиш керак деб ўйлайман. Ташкилотчилар раҳматли Абдула Ориповнинг оила аъзоларига таклифнома юборишса яхши бўларди.(Балки бу режаларида бордир).\nМатбуот анжуманида камина мана шу қўшиқ хақида савол бердим. Маълумки, бу қўшиқ аввал Муҳаммадкарим Соипов ва Шерали Жўраев томонидан ижро этилган эди. “Сиз мана шу икки саньаткорнинг қўшиқларини тинглаганмидигиз? Сизники кимникига кўпроқ яқин?” деган саволимизга Баҳром Назаров ўзининг ўта маданиятлилигини намоён қилган ҳолда ҳар икки қўшиққа юксак баҳо берди ва М.Соипов ижодига ёндашганини, аммо ўз йўлидан борганини таъкидлади. Яна такрорлайман мана шу қўшиқни эшиттиш учун ҳам концертга тушиш керак.\nМатбуот анжуманида кўп қизиқарлди гаплар айтилди. Балки уларни бошқа ҳамкасбларимиз ўз қарашларидан келиб чиқиб ёзган бўлсалар ажаб эмас. Сайтларни бир қараб кўриш керак.\nЎзбекистон Ватаним маним\nЖиззахда Ҳамид Олимжон ва Зулфия хотирасига бағишланган ёдгорлик мажмуаси очилди Немис тилида сўзлашувчи ҳаваскор театр гуруҳларининг 10-театр фестивали бўлиб ўтади


Сохта айблар билан қамалган москвалик тадбиркор ҳикояси - BBC O'zbek\nСохта айблар билан қамалган москвалик тадбиркор ҳикояси\nРоссияда охирги ойларда юз берган бир қатор дўппослашлар, қотилликлар ва одам ўғирлашларда милиция айбланиши ортидан, Президент Дмитрив Медведев нопок милиция зобитларини жиловлашга ваъда берди ва янги қонунни таклиф қилди.\nҲукумат ҳисоботига биноан, коррупция ишларининг 92 фоизида милициянинг қўли бор.\nМилиция, шунингдек, мафия ё қудратли мулозим ё тадбиркорлар номидан қонунан фаолият юритаётган ширкатларга рейдлар ўтказиш, уларни куч билан эгаллаш амалларида ҳам қўлланилади.\nКимёвий моддалар савдоси билан шуғулланувчи москвалик тадбиркор Яна Яковлева ана шундай ов қурбонига айланган.\nСаккиз ойни қамоқда ўтказиши ортидан у ҳозирда ўзига ўхшаш вазиятдаги тадбиркорлар ҳуқуқларини ҳимоя қилиш билан шуғулланади.\nИбрат Сафо у билан Москвада учрашиб, аввало унинг можароси нимадан бошланганини сўраган.\nЯковлева: Бир кун милиционерлар бизнинг идорамизга келишди ва бир ёмон келишувни таклиф қилишди. Улар наркотикларга қарши кураш бўлимидан эдилар. Улар бизга наркотикларни ишлаб чиқаришда фойдаланиладиган кимёвий моддаларни Тожикистонга етказиб беришни сўрашди. Биз билардикки, айнан ўша кимёвий модда Тожикистон ва Афғонистонда героин ишлаб чиқаришда қўлланилади. Шунинг учун биз бу таклифга кўнмадик. Бу кимёвий модда Россияда қонуний хисобланади, лекин уни бошқа мамлакатларга сотиш ноқонуний.\nНаркотикларга қарши кураш бўлими милиционерлари қандай изохлашди бу таклифни?\nЯковлева: Биз ҳайрон бўлдик бундан, чунки биз наркотикларга қарши кураш бўлими наркотикларга қарши курашиши керак деб ўйлагандик. Бу милиционерлар жинни бўлса керак деб ўйладик. Улар "хавотир олманг, савдони биз назорат қиламиз" дейишди. "Муаммо бўлмайди" дейишди.\nБу милиционерлар жинни бўлса керак деб ўйладик. Улар "хавотир олманг, савдони биз назорат қиламиз" дейишди\nСизга айтишдими бу кимёвий модда Тожикистонга олиб борилгач қандай мақсадда қўлланишини?\nЯковлева: Йўқ, мен сўрашни хоҳламадим. Мен уни идорадаги бизнес шеригим билан муҳокама қилдим ва мутлақо рад этдим. Милицияга бу ёқмади. Чунки энди биз уларнинг режаларидан хабардор эдик, гувоҳ сифатида. "Майли, кўрамиз буёғини" дейишди-да, чиқиб кетишди.\nЯковлева: Биз улар кетгач бироз енгил тортдик. Бир неча ой тинч ўтди. Кейин тўсатдан 10-15 киши қора кийимларда, юзларига қора ниқоблар тақволиб, қўлларида қуроллар билан идорамизга бостириб киришди. Ҳамма аёл ишчиларимни олиб чиқиб, даҳлизга териб қўйишди. Кейин ҳамма ҳужжатларимизни йиғиб, олиб чиқиб кета бошлашди. Биз "кимсиз, нима қилаяпсиз ўзи?" деб сўрадик. Улар эса "анти-наркотик бўлимиданмиз, ҳужжатларни олиб кетаяпмиз" дейишди холос. Кейин икки ой ўтгач, биз ҳибсга олиндик. Аввало мени, кейин шеригимни ҳибсга олишди.\nҚандай юз берди ҳибсга олиш?\nЯковлева: Мен спорт клубида эдим. Улар клубга келишди, шу ерда мен кийимларимни алмаштиргунимча кутишди. Кейин қамоққа олиб кетишди. Менга нима учун ҳибсга олинаётганимни ҳам айтишмади. Нима қилишимни билмай бошим қотиб қолди, чунки бу жуда ғайриоддий ҳол эди. Қамоқда мени терговчига олиб боришганда, у менга менинг ширкатим сотадиган бир кимёвий модда, яъни эритгич суюқлик диэтил эфири ноқонуний эканини ва шунинг учун мен ҳибсга олинганимни айтди. Аммо мен бу моддани Франциядан қонуний равишда, хукуматдан олинган лицензия билан сотиб олардим. Терговчи эса, йўқ, бу - гиёхванд модда, ва сен уни сотгансан деб мени айблади. Мен шунда тушундимки, анти-наркотик бўлимининг таклифини рад қилганим учун, мени сохта айблов билан қамашди. Сиз саккиз ойни қамоқда ўтказибсиз. Лекин ҳуқуқий курашингизни давом эттирдингизми?\nЯковлева: Менинг отам оммавий тарзда менинг озодлигим учун курашишни бошлади. Отам айтдики, иложи борича кўп шов-шув кўтариб, оммавий эътиборни тортиш керак. Бу жуда қийин эди, чунки мен билан ҳеч ким қизиқмади. Ким ўзи у Яна Яковлева? Миллионлаб аёллардан бири, мен кимга керакман? Бироқ, босқичма-босқич, олти ой ўтиб, отам ва тарафдорларим Москва марказида норозилик намойишини ўтказишди, унда кимёвий моддалар савдосига ихтисослашган ва қамоққа тушган тадбиркорларни озод этиш талаб этилди. Дарров газеталарда, интернет нашриётлари ва блогларда хабарлар пайдо бўла бошлади. Бу эса ҳуқуқ-тартибот тизимининг жиғига тегди, чунки кўплар уларни сўроққа тута бошлади. Шундай экан, улар хавотирга тушиб, бизни озод қилишди. Озодликка чиққанимда мен тадқиқотга берилдим, билсам, анти-наркотик бўлими ўзидаги рўйхатга асосланиб, қонуний моддаларни сотаётган тадбиркорларни ноқонуний дея бемалол қамоққа ташлаши мумкин экан.\nImage caption Яковлева хонимга кўра, Россияда аксар ширкатлар рейдерлик ҳужумларидан қўрқиб амал қилишади\nДемак сизга ўхшаган бошқа тадбиркорлар кўп?\nЯковлева: Ҳа. Мен озодликка чиққанимда тушуниб етдимки, Россияда минглаб одамлар шундай аҳволда экан. Россия бўйлаб минглаб, бир неча минглаб одамлар айбсиз бўлсада, қамоқларда ўтиришибди. Мен ўзим қамоқда ўтириб, бевосита шунинг гувоҳи бўлдим ва бу тизим қандай ишлашини ўз кўзим билан кўрдим. Бу тизимда ҳеч қандай адолат йўқлигини тушуниб етдим. Кимдир айбдор дейилса, бўлди, у тоабад айбдор бўлиб қолаверади. Агар тадбиркор бўлсанг, ундан ҳам ёмон - сенга ҳатто қотилдан ҳам каттароқ жазо беришади.\nТадбиркорлар қотиллардан ҳам қаттиқроқ жазоланишади деяпсизми?\nЯковлева: Ҳа. Масалан мен ҳозирда қотилликда айбдор деб топилган одамлар беш йиллик қамоқ жазосига ҳукм қилинганини кўраман, тадбиркорлар эса 15 йил, 18 йилга ҳукм қилинади. Кичкинагина бир жиноят учун тадбиркор 10 йилга қамалиши бу нормал ҳолга айланиб қолган. Менимча, бу тизимга қарши курашишнинг ягона йўли - ана шу маҳкама ишларини иложи борича кўп ёритиш. Мен ўз тадбиркорлик фаолиятим билан бир қаторда қамоққа тушган тадбиркорларнинг маҳкама ишларини ёрита бошладим, матбуот, телевидение ва радио кўп чиқишлар қилаяпман ва учрашувлар уюштираяпман.\nСизнинг қамоққа олишингизга милициянинг анти-наркотик бўлими асосий сабабчи деб ўйлайсиз. Сизнинг жиноий ишингиз тўхтатилиши ортидан, ўша милиционерларга нима бўлди?\nЯковлева: Ҳеч нарса... Ҳеч нарса бўлгани йўқ. Биз озод қилинганимизда матбуот анжуманини уюштирдик. Унда бутун Россиядан келган мухбирлар қатнашишди. Ана ўша анжуманда бизга қарши қандай сохта жиноий иш очилганини, кимлар бу ишни очганини исмма-исм баралла айтдик, лекин ҳеч нима бўлмади. Ҳеч ким жазо олмади.


Мактаб тараддуди: бир болага қанча кетади?\nЁзнинг чилласи ўтиб, кунлар анча салқинлашгани куздан дарак бераётир. Кузнинг илк куни – Билимлар куни. Мактабда ўқийдиган болалари бор ота-оналар шу кунларданоқ янги ўқув йилига ҳозирлик кўрмоқдалар. Болаларга янги кийим-кечак – форма, сумка, ўқув қуролларини сотиб олиш мавсуми келди. Бу энг кам иш ҳақи – 42 минг тенге олиб, кун кечирадиган оилалар учун, айтиш жоизки, синовли, оғир палла.\nМактаб формаси бу йил қандай бўлади?\nҚиз болаларга тўқ кўк рангли юбка ёки сарафан, оқ кофта, жилет, ўғил болаларга – оқ кўйлак, шим, жилет. Бу Қозоғистондаги анъанавий мактаб формаси. Қизлар юбкасининг тиззадан юқори бўлмаслиги талаб этилади.\nҚР Таълим ва фан вазирининг 2016 йил 14 январдаги буйруғига биноан барча ўқув муассасалари ва жамоат кенгашлари (мактаб ота-оналар кенгаши ва бошқалар) раҳбарлари ўрта таълим ташкилотларида ягона мажбурий мактаб формаси кийилишини таъминлаши даркор.\nМактаб формасини ўзимизда ишлаб чиқарадиган маҳаллий тикув корхоналаридан ҳам харид қилиш мумкин.\nБу ҳақда Шимкент шаҳрида мактаб формаси тикадиган таниқли корхоналардан бири “Гаухар” тикув фабрикасига мурожаат қилиб, менежер Лола Жумадиллаева билан суҳбатлашдик.\n– Мактаб либосининг бугунги намунаси 2016 йилдаги мутасадди вазирликнинг тегишли буйруғига биноан тўқ кўк рангда, лекин бир янгилик – юбкаларнинг бичимлари бироз ўзгарди, жилет ва жемперларга нақшга ўхшаш ўймалар босилмоқда. 28дан – 46 размергача тикмоқдамиз. Ўғил ва қиз болаларга мўлжалланган мактаб формасининг бир комплекти 9 минг тенгедан 13 минг тенгегача. “Чегирма” тизими ҳам мавжуд. Ҳомийлик ҳисобидан нақд пулга олишга қийналадиган муҳтож ота-оналарга ёрдам ҳам бериб турамиз. Шимкент шаҳридаги мактаблар бир комплектга, жумладан, оқ кўйлак, қора шимга қўшиб жилет, галстук олишади. Чунки бизда об-ҳаво иссиқ, қиш ойларида эса синф хоналари иссиқ. Ақтов, Нур-Султан шаҳарларида эса жилет ўрнига трикотаж жемперлар харид қилинади. Ёқасига оқ рангли ҳошия босиб, тикмоқдамиз. Бизда шойи матодан, катак-катак намунадаги формалар тикилмайди. Бу қабул қилинган қоидага тўғри келмайди. Сифатсиз тикилган, дидсиз ушбу либосларни ягона андазадаги деб айта олмаймиз.\nСумкаларнинг энг арзони бозорларда 2,5-3 минг тенге. Яхшиларини 5-10 минг тенге атрофида оласиз. Мактаб даври бошлангандан буён Қирғизистон, Хитой, Туркия, Россиядан товарлар оқиб кирмоқда. Китоблар ҳозирча мактаб томонидан бериляпти. Дафтар, ручка, қалам – ҳаммасини ота-отанинг ўзи олади. Битта дафтар 20 тенгедан.\nКуни кеча икки ўқувчи боласи учун бозордан нарсалар олган Д. Зиёматовани суҳбатга чорладик.\n– Мактабга тайёргарлик даври, айтиш керакки, ўрта ҳол оила бюджетига оғир тушяпти. Қизим 8-синфда, ўғлим 6-синфда ўқийди. Қизимга сумкани 3800 тенгега олдим, ўғлимники 3000 тенгега тушди. Дафтар 20 тенге экан. Агар унга қўшиб, қалам-ручкани ҳам ўша жойдан олсангиз, дафтар нархи 17-16 тенгедан тушади. Кундаликни 250 тенгедан олдим. Ўтган йили уни сентябрга яқин олган пайтимда баҳоси 450 тенгега кўтарилиб кетган эди. Дафтар жилди – 10 тенге. 100та олсангиз ҳам шу нархда беришади. Хуллас, арзимаган ўқув қуролларига 4000 тенгедан ортиқ пулим кетди. Ҳали уларнинг рўйхати узун: циркуль, елим, чизғич, пластилин, расм дафтари... дегандай. Ўғлимга олинган оқ кўйлак баҳоси 2000 тенге, жилети – 4000 тенге, шим – 3000 тенге, пойафзал – 4500 тенге. 20 минг тенге ёзги формасига кетди, ўқув қуроллари билан 30 минг тенге бўлади. Ҳали олдинда қиш мавсуми бор, оёқ кийимнинг ўзига 5-7 минг тенге кетса керак, – деб хомчўт қилди шимкентлик она.\nСуҳбатдошим ўзи ва турмуш ўртоғи муқим ишлаб, ойлигини вақтида олаётган хонадон соҳиблари. Кўп болали оилалар, яъни ҳамма болалари мактабда, коллежда ўқийдиганлар нима қилишаркин?\nУларга маслаҳат, ҳаммасини бирдан олиш қийин. Каттагина оила бюджетини тежаб, ҳар ойда бўлиб-бўлиб олган маъқул. Ҳозир бозорлардан мавсумни, ур-йиқитни кутмай, истаган буюмни топиш мумкин.\nКейин мактаб жамғармаси ҳам бундай оилаларга ёрдам бериши маълум, фақат ҳужжатлар вақтида ўтказиб қўйилса, кифоя.\nН. Мавлонова, 2019-08-02, 17:54 87


тушда поезд корса - Tush tabiri mukamal sayt\nтушда поезд корса\nAuthor TushTabiri2 Reading 2 min Views 1.7k. Published by 12.05.2018\nСаёҳатга чиқиш ёки вақгни яхши ўтказиш аломати. Агар сиз ўзингизни ёки қариндошларингиздан бирини аранг олға кетаётган поездда кетаётганлигини тушда кўрсангиз, бу охир- оқибатда катта фойда ва муваффақият келтирадиган қандайдир ишдан ташвишланишингизни билдиради.\nТушдаги юк поезди яхши томонга ўзгаришлар юз беришини аён этади. тушда поезд корса\nАгар ёш йигит ўзининг вагонда ухлаш полкасида кетаётганини тушида кўрса, ҳақиқий ҳаётда ёқимсиз киши билан саёҳатга чиқишини, шунингдек фойдали ишга сарфлаши керак бўлган пулни бекорчига харжлашини билдиради. ПОЕЗД тушда\nБу туш эҳтиёт бўлиш аломатидир. Пирогни туш кўрганда— рақибларингизни яхшилаб кўзатишингиз лозим, чунки улар сизга зарар етказишни ҳозирданоқ ўйлаб юрибдилар. Агар тушингизда пирог еяётган бўлсангиз, тез орада сиз унчалик хуш кўрмайдиган, сизнинг оилавий бахтингидни кўролмайдиган қариндошингиз ташриф буюради. Уни оилавий ишларингизга аралаштирмасликка ҳаракат қилинг, чунки у сизга кўп зиён-заҳмат етказиши мумкин.\nЎсмирларча ёқтириб қолиш ва биринчи ҳаётий тажриба тимсоли. Кекса кишиларга пичан туш кўринса — бунинг ҳаммаси уларнинг ёшлик йиллари, биринчи муҳаббати, хаёлий ва соддадил орзулари ҳақидаги хотиралари билан боғлиқ нарсаларни ифодалайди.\nЎрта ёшдаги кишиларнинг тушида пичан уюмларини кўришлари — қилинган ишлар натижасининг акс этишидир.\nАгар эр ёки хотин ўзини пичан уюми орасида ётганлигини ва ҳидини сезаётганини, бундан ўзини бахтиёр ҳис этаётганини тушида кўрса, бу тўсатдан келадиган хаёлий кечинмадан хабар қилади. тушда поезд корса\n(Visited 26 704 times, 11 visits today)


“Бу кунлар ўтар-кетар”\n29 ноябр 2021, Тошкент вақти: 08:29\nКинорежиссёр Баҳром Ёқубов ўзи ҳақида Ўзбекистонда тарқатилаётган миш-мишларни мутлақо асоссизлигини айтади.\nЎзбекистонлик режиссёр Баҳром Ëқубов ўзи ҳақида тарқалган миш-мишларни ғирт уйдирма, деб билади. Бу ҳақда у Озодликка берган эксклюзив интервюсида билдирди.\nКинорежиссёр Баҳром Ёқубов суратга олган "Зирапча" филми ҳали экранларга чиқмасданоқ унинг ижодкорларини ëмонотлиқ қилувчи тасвирлар эл орасида тарқалиб улгурди.\nЎзбекистондаги минглаб одамлар қўлидаги мобил телефонларининг жажжи ойначаларида режиссёр Баҳром Ëқубов ва бош рол ижрочиси Диана Ягофаровага нисбат берилган ишқий саҳналар жилваланди.\nБунинг баробарида Ўзбекистонда "Баҳром Ëқубов қамалибди¸ Диана Туркияга қочиб кетибди¸ "Зирапча" филми эса тақиқланибди" деган миш-мишлар урчиди.\nБаҳром Ëқубовга берган илк саволимиз унинг "Зирапча" филми ҳақида бўлди.\nОзодлик: Авваламбор ассалому алайкум, Баҳром ака. Суҳбатимизни “Зирапча” фильми хусусида бошласак. Бу фильмнинг премьераси бўлдими? Ҳар хил гап-сўзлар чиқиб кетди.\nБаҳром Ëқубов: “Зирапча” фильми асосан меҳр-оқибат¸ оила тўғрисидаги фильм. Фильм “Ўзбеккино” миллий агентлиги томонидан яхши қабул қилинди. 6 августда бу фильмнинг премьераси бўлиб ўтди. Томошабин жуда ҳам яхши қабул қилди.\nОзодлик: Премьерада сиз ўзингиз ҳам қатнашдингизми?\nБаҳром Ëқубов: Йўқ¸ мен қатнаша олмадим. Чунки ҳозир олмаоталик ҳамкасблар билан бир проект устида иш олиб бораяпмиз. Мен шу бўйича суҳбатлашгани кетган эдим. У ëқда икки ҳафтадан кўпроқ бўлдим. Шунинг учун мен премьерада қатнаша олмадим. Менга ҳамкасбларим телефон қилиб: “Томошабин жуда ҳам яхши қабул қилди”, деб айтишди.\nОзодлик: Баъзи бир интернет сайтларида¸ жумладан, www.shov-shuv.uz сайтида сизнинг премьерага келмаганингизга бошқача асослар кўрсатилди. Ҳаттоки, "кинофильм таъқиқланибди", деган гапларни ҳам эшитдик.\nБаҳром Ëқубов: Охирги пайтларда бизда жуда ҳам носоғлом конкуренция бўлаяпти. Ўзбекистонда ҳозир хусусий кино жуда ҳам ривожланиб бораяпти. Бир йилда 50-60 та кино ишланаяпти. Шу билан бирга, биласиз нима дейди...\nОзодлик: Курашда оëқдан чалиш дейди буни.\nБаҳром Ëқубов: Конкуренция деймиз-ку¸ ўзбек тилида рақобат. Бу нарса биз хоҳласак-хоҳламасак пайдо бўлади.\nОзодлик: Энди рақобатнинг ëнида шантаж аломатларини ҳам кўраяпмиз-да. Мобил телефонларига¸ интернет сайтларига гўë сиз деб айтилган баъзи бир ишқий саҳналар чиқиб кетди. Сизни “қамалибди¸ жиноий жавобгарликка тортилибди” деган гаплар чиқди.\nБаҳром Ëқубов: Йўқ¸ бу нотўғри нарса. Аксинча¸ давлат органлари ва “Ўзбеккино” миллий агентлиги мени қўллаб-қувватлаяпти. Биласиз-ку¸ ноқонуний нарса чиқиб кетган. Мана бозорда қароқчи дисклар бирпасда тарқалиб кетади-ю. Бунинг олдини олиш жуда ҳам қийин. Нафақат бизда¸ балки чет мамлакатларда ҳам қароқчи дискларга қарши кураш кетаяпти. Бу касаллик. Бунинг олдини олиш қийин. Бу нарса қаердан ва қайси гуруҳдан чиққанини билмайман. Бу қўлма-қўл бозорлардами-ей¸ ипподромдами-ей ҳамма ерда тарқалиб кетибди. Мен бу нарсага унчалик жиддий аҳамият берганим йўқ. Чунки бунақа нарса менгача ҳам кўп бўлиб ўтган хабарингиз бўлса.\nОзодлик: Менинг хабарим йўқ. Қандай бўлган? Кимлар билан бўлган?\nБаҳром Ëқубов: Масалан¸ қўшиқчи Шаҳзода ҳақида¸ Севинч Мўминова ҳақида¸ Феруза Жуманиëзова ҳақида ҳам чиқиб кетди, дейишди. Мен ўзим буларни кўрганим йўқ. Менинг хабарим йўқ¸ бунга вақтим ҳам йўқ. Шу пайтгача “Шунақа нарса тарқалиб кетди” деган нарсани кўп эшитган эдим. Мана, энди менга ҳам етиб келибди.\nОхирги пайтда биз суратга олган филмлар жуда кассабоп бўлиб бораяпти. Балки бу шунга рақобатчи гуруҳлар томонидан уюштирилгандир¸ ўзимнинг ҳамкасбларим томонидан уюштирилгандир. Бунинг тагига ҳеч ким ҳеч қачон ета олмайди. Бу аниқ.\nБиз ҳалигача қароқчи дискларнинг қанақа қилиб тарқалиб кетишининг тагига етолмаяпмиз-ку¸ бунинг тагига биз ҳеч қачон ета олмасак керак, деб ўйлайман. Лекин ҳар хил сайтларда кетаëтган бўҳтонлар...\nОзодлик: Ўша интернет нашрларида сизнинг фильмларингизда бош ролни ижро этаëтган Диана Ягофарова ҳақида “Туркияга чиқиб кетибди, бизга йиғлаб интервью берди”, деган гаплар ëзилди. Буларга изоҳ бера оласизми?\nРежиссёр Баҳром Ёқубовнинг айтишича, актриса Диана Ягофарова ҳозир модел агентлигида ўз ишини давом эттирмоқда.\nБаҳром Ëқубов: Йўқ¸ бу нотўғри нарса. Диана Ягофарова фотомодел агентлигида ўзининг касби бўйича ишлайди. Кино унинг иккинчи касби. Буни энди касби десак ҳам нотўғри. У ҳаваскор сифатида таклиф қилинган. Таланти¸ маҳорати бўлганлиги учун ҳам учта филмимизда ролларини жуда маромига етказиб ижро қилди.\nМасалан¸ “Суперкелинчак” фильми Россия телеканалларида ҳам намойиш этилди. Рус томошабинлари буни жуда ҳам яхши қабул қилишди. Диана ҳам ҳозир бундай нарсаларга эътибор бермасликка ҳаракат қилаяпти. Албатта¸ ëш қиз бўлганидан кейин кўз ëш тўкиб олган бўлиши мумкин. У жуда ҳам кучли қиз. Ҳозир Диана ўзини қўлга олиб¸ фотомодел агентлигида ўз ишини давом эттираяпти. www.shov-shuv.uz ва бошқа сайтларда бўлаëтган гапларнинг ҳаммаси уйдирма гаплар.\nОзодлик: “Зирапча” филмида америкаликлар ҳақида ҳукуматга ëқмайдиган кадрлар¸ луқмалар¸ қанақадир диалоглар бор¸ деган гаплар ҳам чиқиб кетди. Бунга нима дейсиз?\nБаҳром Ëқубов: Биласизми¸ бу фикр ҳам нотўғри фикр. “Ўзбеккино” миллий агентлигининг эксперт комиссияси бор. Биз кинони ўша ердан ўтказамиз. Ўзингиз биласиз¸ нецензурний гаплар¸ сўкинишлар ўтиб кетиши мумкин. Барибир буни қанақадир назорат остига олиш керак. Мен бунга қўшиламан.\nКейинги пайтларда ўзбек хусусий киносида ўзбек миллатига¸ ўзбек характерига тўғри келмайдиган иллатлар билан профессионал бўлмаган¸ ҳеч қаерда ўқимаган ҳаваскор режиссëрлар чиқиб келаяпти. Буни қанақадир элакдан ўтказиш керак бўлади. Мен бунга 100 фоиз қўшиламан. Бунақа фильмлар ҳақиқатан жуда кўпайиб кетган.\nБизнинг филмимиз комиссиядан аъло даражада ўтди. Комиссия аъзоларининг ҳаммаси бу филмни бир овоздан маъқуллашди. Сиз айтаëтган гапларни одамлар бошқача тушунишган. Чунки саводсиз одамлар сиз айтаëтгандай тушунади. Бу филм она ватанимиз¸ ўзбек миллатининг характери тўғрисида. Бизнинг ўзбегимиз ўтроқ халқ. яъни ўз уйини¸ ўз оиласини¸ ўз фарзандларини севувчи халқ. Филм мана шу ҳақда.\nМасалан¸ чет элларда кўпроқ цивилизацияга¸ компьютеризацияга кўпроқ эътибор берилаяпти. Оила¸ меҳр-оқибат¸ яқинига бўлган ҳурмат деган нарсалар асосан Шарқ мамлакатларига¸ айнан ўзбек халқига хос. Филм мана шу иккита цивилизациянинг тўқнашуви тўғрисида. Охир-оқибат, биздаги меҳр-оқибат¸ биздаги оилага бўлган севги¸ ватанга бўлган ҳис-туйғу биринчи ўринга олиб чиқилган.\nОзодлик: Зирапча ўзи кичкина нарса, бироқ оëққа кирса оғритади. Телефонлар орқали тарқалиб кетган ишқий видеоролик сизга оғриқ бердими?\nБаҳром Ëқубов: Биласизми¸ биз барибир халқ орасида яшаймиз. Бу одамга жуда ҳам таъсир қилади албатта. Чунки сиз кўзга кўринган¸ машҳур одам бўлганингиздан кейин бу нарса сизга албатта зирапчадай қаттиқ ботади. Менинг назаримда¸ бу оғриқ бориб-бориб қолади.\nХалқимнинг олдида мен ўз филмларим¸ ўз меҳнатим билан ҳисобот бераман. Ўзимнинг шахсий ҳаëтим бўйича ҳисоботни мен фақат оиламга бераман. Менинг шахсий ҳаëтимга ҳеч кимнинг ҳеч қачон аралашишига йўл қўймайман. Менинг шахсий ҳаëтимга бўҳтон қилиб¸ халқ ўртасига олиб чиққан бир гуруҳ одамлар вақти келиб афсус чекишади. Чунки мен аниқ ишонаманки¸ биз суратга олаëтган филмлар халққа жуда манзур бўлаяпти. Нафақат халқимизга¸ балки “Ўзбеккино” миллий агентлигига ҳам манзур бўлаяпти. Чет элда ҳам қўллаб-қувватлашлар бўлаяпти. Мен бундан жуда ҳам хурсандман.\nСодир бўлган нарса вақтинчалик. Бу ўтади кетади. Худо хоҳласа, ҳаммаси ўз ўрнига тушади. Ҳақиқат ғалаба қозонади. Мен ишимни ҳали тўхтатиб қўйганим йўқ. Меҳр-оқибат¸ инсоният тўғрисида бундан ҳам яхши филмларни суратга олиш ниятим бор.\nОзодлик: Сиз кейинги бир-икки йил ичида анча оғизга тушиб қолдингиз. Лекин шунга қарамасдан, кейинги пайтда “Баҳром Ëқубов ўз шон-шуҳратини ошириш мақсадида бу видеони ўзи суратга олган ва тарқатган”, деган гаплар тарқилиб кетди. Бунга нима дейсиз?\nБаҳром Ëқубов: Ҳозир сиз менга бераëтган савол жуда ҳам кулгили. Қайси бир ахмоқ¸ саводсиз инсон ўз оиласининг шаънига доғ тушириш эвазига ўзига шон-шуҳрат орттиради? Мен унақа одамни ҳали учратганим йўқ. Бу кулгили. Менга бир-икки журналистлар: “Буни сиз қилдингизми?” деб савол беришди. Мен улардан: “Кўзимга тик қарангчи, мен руҳан тушкун одамга ëки асаб касаллигига йўлиққан одамга ўхшайманми?” деб сўрадим. “Йўқ¸ ўхшамайсиз”¸ дейишди. “Унда нимага бу саволни бераяпсиз?” деб айтдим мен журналистларга.\nБу умуман бизнинг менталитетга тўғри келмайдиган иш. Бу уюштирилган. Бу менга жуда қаттиқ таъсир қилди. Саволингизга мен албатта “йўқ” деб жавоб бераман. Бу нарса чет элларга хосдир. Шу йўллар билан ўзини пиар қиладиган ëки ўзига обрў орттирадиган одамлар Европада балки бордир. Бизда шарм-ҳаë деган нарса биринчи ўринда туради.\nМен, Худога шукур, дейман. Мени қўллаб-қувватлайдиган турмуш ўртоғим бор¸ дўстларим бор¸ фарзандларим бор. Қолаверса¸ “Ўзбекккино” миллий агентлиги мени ҳар томонлама қўллаб-қувватлаяпти¸ мени тушунаяпти.\nОзодлик: Нишон анча тўғри олинган. Яъни режиссëр халқ орасида жуда кўзга ташланади ва режиссëрнинг ўз қўлидаги чиройли қизлар билан ишқий муҳаббати бўлса керак, деган тасаввур юради. Шу жиҳатдан нишон анча тўғри олинган шекилли.\nБаҳром Ëқубов: Менинг назаримда ҳам худди шунақа. Бу нафақат бизда¸ балки чет элда ҳам тарқалган. Голливудда ҳам шундай тарқалган. Албатта режиссëр билан актрисанинг гап-сўзи чиқиб кетади. Уларда бу нарса фойдалидир. Ўзларига пиар қилишади. Чунки уларнинг менталитети бошқача. Лекин бизнинг менталитетга бу умуман тўғри келмайди. Мен ҳозир битта хатоим нимадан иборат бўлди, деб ўйлаяпман. Бир актрисани кетма-кет учта филмда олишим менинг хатоим бўлди. Чунки актëрлар орасида талантли¸ истеъдодли ëшларни топиш¸ тарбиялаш жуда ҳам қийин. Битта ëш актëр Улуғбек Қодировни мен уч йил тарбияладим. Уч йил тарбиялаб¸ учта филмда кетма-кет суратга олдим.\nОзодлик: Тарихда бу жуда ҳам кўп учрайди. Масалан¸ Феллини битта актëр ва актрисани ўйнатаверган ҳамма киноларида.\nБаҳром Ëқубов: Ўша аëлни севиб ҳам қолган. Чет элларда бунақа нарсалар жуда кўп бўлган. Бизда менталитет бошқача. Агар сиз битта актрисани кетма-кет иккита-учта филмда суратга олсангиз¸ порнофильмдан ташқари ҳам одамлар уже гап-сўз қилади. “Нима учун режиссëр фақат мана шу актрисага ëпишиб олди?” деган гап-сўзлар чиқиб кетиши мумкин. Балки бу менинг хатоимдир. Шунинг учун кейинги филмларда мен қадамимни ўйлаб босадиган бўламан шекилли.\nОзодлик: Сиз деб таъриф берилаëтган ишқий саҳна ролигини кўрганлар “Баҳром акага ва Дианага ўхшайди” дейишди. Бунга нима дейсиз?\nБаҳром Ëқубов: Мен бунақа ўхшайдиган нарсаларни жуда ҳам кўп кўрганман. Ҳозир кучли технологиялар пайти¸ двойник деган нарсалар чиқиб кетган¸ ўхшашликлар чиқиб кетган¸ маска деган нарсалар чиқиб кетган. Мана, чет эл филмларида маскалар кийиб чиқадими-ей. Ҳозирги пайтда, хуллас, минг хил нара бор. Ҳатто овоз тембрларини ҳам ўтириб ўзимиз ўзгартирамиз.\n“Ташландиқ” деган филмимизда Шаҳриëр келмай қолган пайтларда бирга-бир қилиб бошқа актëрга овоз бердирганмиз. Томошабинлар ҳатто икки хил одам овоз берганини сезмаган ҳам. Шунинг учун бу нарсага ҳам ишонаман¸ ҳам ишонмайман¸ нима бўлган¸ мен ожизман. Бу бизнинг ҳамкасбларимиз¸ профессионал киночилар томонидан қилинганми¸ сценарий қилинганми – хуллас, мен бутунлай бу нарсага қаршиман. Бу биринчидан.\nИккинчидан¸ бу қилинган уйдирма нарсалар инсонгарчиликка тўғри келмайдиган нарсалар. Бу нарсанинг тарқалиши¸ бир инсоннинг шахсий ҳаëтининг оммага тарқалиши¸ менинг назаримда, энг катта гуноҳ¸ жиноят. Масалан¸ иш бўлган тақдирда ҳам¸ масалан, эр-хотиннинг ëтиб туришини қандайдир йўллар билан суратга олиб¸ халққа тарқатса¸ бу ҳам албатта таъсирли¸ тўғрими-йўқми? Худди шунга ўхшаган нарса. Мен бу нарсага бутунлай қаршиман. Мен бундай носоғлом рақобатга қаршиман. Марди майдон. Ҳамма ўз қилган меҳнати¸ ўз ижоди билан халққа танилиши керак. Шахсий ҳаëтнинг ҳеч кимга алоқаси бўлиши керак эмас.\nОжиз одамлар бировларнинг шахсий ҳаëтидан фойдаланган ҳолда унинг меҳнатини қораламоқчи¸ унинг ютуқларини қораламоқчи бўлади. Мен буларга жуда ҳам қаршиман. Шахсий ҳаëтнинг қилинаëтган меҳнатга¸ қилинаëтган ютуққа умуман алоқаси бўлиши керак эмас. Ҳар бир инсоннинг ўзининг шахсий ҳаëти бор. Шахсий ҳаëтнинг минус томонлари ҳам¸ плюс томонлари ҳам бўлиши мумкин. Бу оиланинг ўзининг мауммаоси. Бу муаммонинг ҳеч кимга алоқаси бўлиши керак эамс.\nОзодлик: Яна бировлар "ўртада мол-мулк иддаоси борми?" дегандай гап айтади. “Баҳром Ëқубовнинг филмлари тахминан 50 минг долларнинг нари-берисида олинади, йилига уч-тўртта фильм олади, ўша пулдан бир қисмини олиш учун қилинган ишми?” деган фикрлар ҳам чиқаяпти.\nБаҳром Ëқубов: Бу фикрга мен қўшила олмайман. Чунки филмга тикилаëтган пул Баҳром Ëқубовники эмас. Мен ижодкорман. Мен гонорарга ишлайман. Ҳар битта режиссëрнинг ўзининг оладиган гонорари бор. Биз ўшанга ишлаймиз. Пул тикаëтган одамлар булар – студиялар¸ фирмалар¸ продюсерлар. Фойдани фақат улар олади. Биз оддий ижодкормиз. Агар қўпол қилиб солиштирганда, тўйларга борадиган артистлар бор-ку¸ худди шунга ўхшаб хизмат ҳақимизни оламиз ва кейинги филмга тушамиз.\nМасалан¸ мана ҳозир қозоқлар таклиф қилишди. Улар билан ҳамкорликда мен битта проектни бошлашим керак. Шунинг орқасидан югуриб юрибман. Қаерда яхши таклиф бўлса¸ ғоя менга ëқса¸ мен ўша ерда ишга киришаман. Баҳром Ëқубовнинг¸ умуман, режиссëрларнинг пулга алоқаси йўқ. пул продюсерники¸ студия директори ва фирмаларники.\nОзодлик: Энди келажак режалари ҳақида гаплашасак. Янги йилда берган интервьюнгизда демократия бўлсин, деган эдингиз. Бу ҳам энди демократия элементи-да. Ошкоралик худди Ғарбдагидай. Олмаотадаги проект ҳақида гапиринг. Келажакка қарайлик. Ўтиб кетар бу зирапчалар.\nБаҳром Ëқубов: Келажакда, Худо хоҳласа, мен ижодимни тўхтатмайман. Худо хоҳласа, бу кунлар ўтар кетар. Бу энди бозор гаплари. Юқоридаги кўп зиëлилар бунга қарши¸ улар мени қўллаб-қувватлашган. Чорсу бозорида бўлаëтган гап-сўзлар, деб ҳисоблайверинг. Шунинг учун ҳам мен бу нарсага жуда ҳам жиддий қараганим йўқ¸ эътибор ҳам бермайман.\nБизнинг киномиз беш-олти йилларда энди ривожланаяпти. Хоҳласангиз¸ хоҳламасангиз рақобат деган нарсалар пайдо бўлар экан. Шунинг учун мен бу нарсаларга холис қарайман. Мен бу нарсани тушунаман. Бу рақобат бориб-бориб ижобий рақобатга айланади, деб умид қиламан.


Жанубийқозоғистонликлар Элбоши ташаббусини қўллаб-қувватламоқда\nЎТГАН ҲАФТАДА ЭЛБОШИ Н. НАЗАРБАЕВ ЖАМИЯТДА ҚИЗҒИН МУҲОКАМАГА САБАБ БЎЛГАН ҚОЗОҚ АЛИФБОСИНИ ЛОТИН ЁЗУВИГА БОСҚИЧМА-БОСҚИЧ ҲАМДА ТИЗИМЛИ РАВИШДА ЎТКАЗИШ ТЎҒРИСИДАГИ ФАРМОННИ ИМЗОЛАДИ. ЭЛБОШИНИНГ УШБУ ҲАМ ТАРИХИЙ, ҲАМ СИЁСИЙ ҚАРОРИ АНУБИЙҚОЗОҒИСТОНЛИКЛАРНИНГ АЛОҲИДА ҚЎЛЛОВИНИ ТОПДИ.\nМазкур қарорни қўллаб-қувватлаш мақсадида бир гуруҳ вилоят зиёлилари Элбоши номига махсус мактублар йўлламоқда. Ана шундай хатлардан бирини – Жанубий Қозоғистон вилоят Қозоғистон халқи Ассамблеяси қошидаги жамоат тотувлиги кенгаши раиси Ўринбай Рахманбердиев ҳам йўллаган.\n– Муҳтарам Нурсултан Абишули, Сиз ўтган ҳафтада қозоқ маданияти ва маънавияти учун талай вақтдан бери жамоат муҳокамасида юрган қозоқ алифбосини лотин графикасига ўтказиш тўғрисидаги муҳим қарорни қабул қилдингиз. Кун тартибидаги масалани олимлар, соҳа мутахассислари билан маслаҳатлашиб, кўпчилик маъқул топган алифбони тасдиқлаб бердингиз, – дейди ўз мактубида Ўринбай Рахманбердиев.\nАйнан шундай мактубни IV, V чақириқ ҚР Парламенти Мажлисининг депутати Рўзақул Холмуродов ҳам йўллаган. Унда: “Дунёвий рақобатбардошлик мусобақаси таваккаллигини тўғри фаҳмлаб, қозоқ ёзувини лотин алифбосига ўтказиш бўйича тарихий қарор қабулладингиз. Бу бепоён Қозоғистон тақдирини ҳал қилувчи қадам бўлди. Биз нафақат алифбони, балки ижтимоий онг, оммавий фикрлаш тизимини трансформациялаш бўйича қарор қабул қилдик”, дейилган.\nНурсултан Назарбаев номига вилоятимиздаги қатор этномаданият бирлашмалари раисларининг ҳам мактублари йўлланди. Мактубда вилоят грузин этномаданият бирлашмаси раиси З. Бочоришвили, корейс этномаданият бирлашмаси раисаси Р. Пак, татар-бошқирд этномаданият бирлашмаси раисаси А. Муҳамедова, грек этномаданият бирлашмаси раиси Д. Сидиропуло, эрон этномаданият бирлашмаси раиси Н. Капар-Пур, курд этномаданият бирлашмаси раиси А. Надиров, уйғур этномаданият бирлашмаси етакчиси Г. Темирова, тожик этномаданият бирлашмаси раиси Ю. Султонов, немис этномаданият бирлашмаси етакчиси И. Бахман, турк этномаданият бирлашмаси раиси Л. Асановларнинг имзоси бор.\nЭлбоши Фармонига кўра, бугун М. Ауезов номидаги Жанубий Қозоғистон давлат университетининг талаба ёшлари “Лотин алифбосига кўчиш – қозоқ тилининг халқаро даражага чиқишига йўл очади”, деган махсус Мурожаат қабул қилишди. Унда: “Ҳозиргидек қудратли мамлакатда яшаб, бирдамликда лотин алифбосини қўллаб-қувватламасак, ривожланган мамлакатлар сафига кира олмаймиз”, дейилган.\nБугунда дунёнинг 70 фоиздан зиёди лотин ёзуви орқали билим олиб, илмий-текширишлар билан шуғулланади. Яъни билим, фан, сиёсат ва техника, маданият ва санъат каби бошқа соҳаларга тегишли ёзма ахборотларнинг деярли кўпчилиги лотин алифбосида берилади, жамият ҳаётидаги янгиликларнинг ҳам катта қисми ушбу ёзув асосида кўпчиликка тарқатилади.\nМ. УСМОНОВА, 2017-10-30, 19:31 179


8 йил аввал 1660 siyrat.uz\nБиринчи - Ражиъ воқеаси (ҳижрий учинчи йил): Ўзал ва Қора қабилаларидан вакиллар Расулуллоҳ соллоллоҳу алайҳи ва саллам ҳузурига келиб, уларга Ислом хабари етиб борганлигини ва улар Ислом динини ўргатувчи муаллимларга муҳтож эканликларини билдиришди. Шунга биноан Расулуллоҳ соллоллоҳу алайҳи ва саллам саҳобалардан бир қанчасини улар билан жўнатдилар.\nУлар ичида Марсад ибн Абу Марсад, Холид ибн Букайр, Осим ибн Собит, Хубайб иби Адий, Зайд ибн Дасинна, Абдуллоҳ ибн Ториқ кабилар эди. Уларга Осим ибн Собитни амир қилиб тайинладилар. Имом Бухорий Абу Ҳурайра розияллоҳу анҳудан ривоят қиладилар: Улар жўнаб кетишди. Асафон билан Макка ўртасига келганда ўша ердаги Бану Лаҳаён деб аталган Ҳузайл маҳалласига жар солишди яъни, мусулмонлар кетаётганини билдириб қўйишди. Мазкур маҳалладан юз чоғли камончи мусулмонларнинг изига тушишди. Улар бир водийга жойлашган пайтларида камончилар етиб келиб уларни ўраб олишди ва шундай дейишди: Агар бизнинг юртимизга тушсангиз сизлардан ҳеч кимни ўлдирмасликка аҳду паймон берамиз, дейишди. Шунда мусулмонларнинг амири Осим мен кофирнинг зиммасига яъни, ҳимоясига муҳтож эмасман. Оллоҳим биз ҳаққимизда Пайғамбарингга Ўзинг билдиргин, деди-да улар билан жанг қилишни бошлаб юборди. Улар Осимни ҳам, қолган шерикларини ҳам ҳалок қилишди, фақат Хубайб, Зайд ва яна бир киши қолди. Кофирлар уларни ўлдирмасликка аҳд бериб ўзлари билан бирга олиб кетишга келишишди. Мусулмонлар рози бўлгач, кофирлар камонларининг ипини ечиб уччаласининг ҳам қўлини боғлашди. Шунда улардан бири: "Мана бу хиёнатнинг бошланиши бўлди", деди-да сизлар билан бирга кетмайман деб оёқ тираб туриб олди. Уни тортишди, судрашди, лекин у рози бўлмагач, уни ўлдиришди. Демак, икки киши қолди - Хубайб билан Зайд. Уларни Маккага олиб бориб қулликка сотишди. Хубайбни бани Ҳорис уруғи сотиб олди. Ҳубайб Бадр жангида бу қабила бошлиғи бўлмиш Ҳорисни ўлдирган эди. Шунинг учун бани Ҳорис уруғи маслаҳатлашиб, Хубайбни ўлдиришга келишдилар. Шундан сўнг Хубайб бани Ҳорис аёлларининг биридан тозаланиш учун устара сўради. Устара берган аёл айтади: "Мен чалғиб қолиб, ёш боламни қаровсиз қолдирибман, Хубайб уни ёнига чақириб, қучоғига ўтказиб олибди, унинг қўлида устара бор эди. Мен бу ҳолатни кўриб жуда қаттиқ қўрқиб кетдим. Шунда Хубайб айтди: Болани ўлдиради деб қўрқяпсанми? Иншооллоҳ ҳеч қачон бу ишни қилмайман, деди. Яна у аёл айтар эди: Хубайбдан кўра яхшироқ асирни кўрмаганман. Бир куни уни бир шингил узум еб ўтирганини кўрдим. Маккада эса ўша кунлари мева-чева йўқ эди. У эса темир билан кишанланган эди. Бу Оллоҳ берган ризқ эди. Уни Ҳарамда ўлдирилмаслик учун Ҳарамдан ташқарига - Танъимга олиб чиқишди, шунда Хубайб: Мени ўз ҳолимга қўйинглар, икки ракаат намоз ўқиб олай, деди. Намоз ўқиб бўлгандан сўнг уларга қараб: Ўлимдан қўрқяпти, дейишларингизни андиша қилмаганимда кўпроқ намоз ўқиган бўлар эдим, деди. Ўлимдан олдин икки ракаат намоз ўқишни биринчи бўлиб Хубайб суннат қилган экан.\nСўнг Ҳориснинг ўғли Уқба туриб Хубайбни ўлдирди.\nКейин Курайш Хубайбнинг кофирлар билан олишувда ҳалок бўлган шерикларидан Осимнинг жасадидан бир парчасини келтиришни буюришди, яъни, унинг калласини олиб келиш учун одам жўнатишди. Осим Бадр жангида Қурайш катталаридан бирини ўлдирган эди. Лекин Оллоҳ таоло Осимни ўлигини ҳам сақлади яъни, уни ҳимоя қилиш учун арилар тўпини жўнатди. Арилар Курайшнинг элчилари Осимнинг калласини олишларига йўл қўйишмади.\nИбн Исҳоқ айтади: (Хубайбнинг шериги) Зайдга келсак, уни Сафвон ибн Умаййа сотиб олди. Уни ҳам ўлдириш учун Ҳарамдан ташқарига олиб чиққанларида унга Абу Суфён шундай деди: Худо ҳаққи тўғрисини айт, эй Зайд, ҳозир сенинг ўрнингда Муҳаммад бўлиб, сен аҳли оиланг қучоғида, уйингда бўлиб қолсанг, яъни, сенинг ўрнингга Муҳаммадни бўйнини узсак яхши бўлармиди? Зайд айтди: Валлоҳи, Муҳаммад соллоллоху алайҳи ва саллам ҳозир ана шу турган жойларида ҳам бир тикон билан озорлансалар-у, мен аҳли оиламда ўтирсам, шунга ҳам рози бўлмайман. Абу Суфён айтди: Одамлар бир-бирларини Муҳаммаднинг саҳобалари уни севгандек севадиган бирор кишини кўрмаганман деди.\nИккинчи - Маъуна қудуғи воқеаси (тўртинчи йил):\nОмир ибн Молик Расулуллоҳ соллоллоҳу алайҳи ва салламнинг олдига келди. У зот Омирни Исломга даъват қилдилар. Лекин у Исломга кирмади ҳам, Исломдан узоқлигини изҳор ҳам қилмади, балки шундай деди: Эй Муҳаммад, саҳобаларингизни аҳли Наждга жўнатсангиз. Улар аҳли Наждни Ислом\nдинига даъват қилишса, умид қиламанки аҳли Нажд уларнинг даъватига ижобий жавоб қилишади яъни, Исломни қабул қилишади. Пайғамбаримиз соллоллоху алайҳи ва саллам: "Мен аҳли Нажд саҳобаларимга ёмонлик қилади деб қўрқаман", дедилар. Омир айтди: "Мен уларни ўз ҳимоямга оламан, уларни жўнатаверинг, у ердаги одамларни динга даъват қилишсин", деди.\nРасулуллоҳ соллоллоҳу алайҳи ва саллам саҳобаларидан етмиш кишини ўша томонга жўнатдилар. Бу воқеа Уҳуд ғазотидан тўрт ой кейин, сафар ойида бўлди. Мусулмонлар ўша томонга юришни бошлаб Маъуна қудуғи олдига қўним топишди. У ерга тушгач, ўзларидан бирини - Ҳаром ибн Милҳон деган саҳобани Расулуллоҳ соллоллоҳу алайҳи ва салламнинг мактублари билан аҳли Нажднинг каттаси Омир ибн Туфайлга элчи қилиб жўнатишди. Уларнинг каттаси Ибн Милҳон олиб келган мактубга қараб ҳам қўймади, балки ибн Милҳонга тажовуз қилиб уни ўлдирди.\nИмом Бухорий Анас ибн Моликдан қилган ривоятда айтиладики: Ҳаром ибн Милҳон ўзига қилич санчилиб, қон оқишни бошлаганда шундай деб қичқирган экан: "Каъбанинг Парвардигорига қасам, мен (жаннатга) эришдим".\nСўнг Омир ибн Туфайл Бани Омирга: Бунинг бошқа шерикларини ҳам ўлдириб келинглар, деб қичқирди. Улар бошлиқларининг гапига қулоқ солишмади. Биз улар билан аҳдлашганмиз, Абу Баро уларни ўз ҳимоясига олган, биз бу ҳимояни бузмаймиз, дейишди. Сулайм, Заквон каби бошқа қабилаларга буюрган эди, улар буйруққа бўйинсунишди ва бориб, мусулмонлар турган жойни куршовга олиб жанг бошлашди. Мусулмонлар ўлдирилдилар.\nБу гуруҳдан икки киши — Амр ибн Умаййа Зомрий билан яна бир киши орқароқда қолган эди. Улар мана бу хиёнаткор воқеадан бехабар эдилар. Етиб келишиб биродарларини мудофаа қилишди. Лекин улар билан бирга Амрнинг шериги ҳам ўлдирилди. Амр Ибн Умаййа эса қочиб кутулди. Мадинага қайтди. Йўлда мушриклардан икки кишига йўлиқиб, Бану Омирдан бўлса керак деб ўйлаб уларни ўлдирди. Кейин Расулуллоҳ соллоллоҳу алайҳи ва салламнинг олдига келгач маълум бўлдики, у икки киши Пайғамбаримиз соллоллоҳу алайҳи ва саллам ўз ҳимоясига олган Бану Килоблик кишилар экан. Шунда Расулуллоҳ соллоллоҳу алайҳи ва саллам Амрга: "Энди сен ўлдирган бу икки (мушрик) учун товон тўлашим лозим", дедилар.\nАмр у зотга бўлиб ўтган воқеаларни айтиб берди. Пайғамбаримиз соллоллоҳу алайҳи ва саллам саҳобаларининг ўлимидан жуда қаттиқ таъсирландилар ва бир ой мобайнида Бомдод намозида ана шу кофир қабилага - Сулайм қабилаларига яъни, Раълга, Заквонга, бани Лаҳён ва Усайяга дуойибад қилдилар.\nБу икки таъсирли ҳодисадан бир неча далолатларни олишимиз мумкин.\nБиринчи: Ражиъ ҳодисасидан ҳам, Маъуна қудуғи воқеасидан ҳам даъват масъулиятини, одамларни ҳақиқатга етаклаш масъулиятини фақат пайғамбарлар, уларнинг халифалари, уламоларгина эмас, балки оддий мусулмонлар ҳам баробар кўтаришлари лозимлиги аён бўлди. Пайғамбаримиз соллоллоҳу алайҳи ва саллам Ражиъ воқеасида олти саҳобанинг ўлдирилганига ҳеч қанча вақт ўтмаганига қарамасдан саҳобаларининг энг яхшиларидан бўлган етмишта ёш қориларни мазкур қабилаларни даъват қилиш учун юборишларидан динимизда даъват вазифаси қанчалик муҳим ўрин тутишини билиб олишингиз мумкин.\nИккинчи: Бу икки ҳодиса ўз ичига олган мушрикларнинг қалблари мўмин-мусулмонларга нисбатан гина, адоватга тўлиб тошганлигига далолат қилгувчи ҳолатларни бир томонга қўйиб, мусулмонларнинг ўзи ҳақида фикр юритсак, улар мана шу воқеалар қаршисида ўзларини қандай тутганларига назар солсак. Хубайб розияллоҳу анҳуни эслайлик. У бани Ҳориснинг уйида асир бўлиб, ўзининг ўлимини кутиб ётарди. Ўша уйда бир гўдак бор эди, онасининг бепарволиги билан бола Хубайбнинг олдига келиб қолади. Бу лаҳза ҳаётни истаётган, хиёнатга қарши хиёнат қилиш, ўч олиш пайида бўлган киши учун жуда қулай фурсат эди. Гўдакнинг онаси боласини қидириб Хубайбнинг олдидан топади ва юраги орқага тортиб кетади, боласини Хубайбнинг қучоғида ўтирганини қўриб даҳшатга тушади. Хубайб эса унга ёмонлик истамас, балки худди меҳрибон отадек уни эркалаб ўтирарди. Қўрқиб кетган онани кўрган Хубайб: "Бу болани ўлдиради деб ўйлаяпсанми? Иншооллоҳ ҳаргиз бу ишни қилмайман", деди.\nИсломий тарбия мўъжизасига қаранг! Мана бу Хубайб ҳам анави зулмкор, тажовузкор, гиначи мушриклар ҳам бир Ерда, бир куёш остида ўсган, табиатлари ҳам, урф-одатлари бир хил бўлган араблар эди. Лекин Хубайб Исломни қабул қилган, Ислом эса уни ҳақиқий инсон қилиб етиштирди. Анави залолат ботқоғида қолган мушриклар эса ўзларининг хиёнаткор, ваҳший табиатлари билан қолиб кетишди. Демак, Исломнинг инсоний табиатга бўлган ижобий таъсири жуда юксак экан.


Масиҳий муаллим: Галатияликларга ёзилган мактуб талқини (2:14-17)\nГалатияликларга ёзилган мактуб талқини (2:14-17)\nМен эсa улaр Инжил ҳaқиқaти бўйичa ҳaрaкaт қилишмaётгaнини кўриб, ҳaммaгa эшиттириб Бутрусгa: “Aгaр сен яҳудий бўлa туриб, яҳудийлaр кaби эмaс, мaжусийлaр кaби яшaётгaн бўлсaнг, қaндaй қилиб мaжусийлaрни яҳудийлaшмоққa мaжбур этяпсaн?” – дедим.\nМана бу ерда Инжил ҳақиқати ҳақида гапириляпти; бу ҳақиқат эса биз мана шу саҳифада таълим беряпган иноят хабари ёки хоч ҳақидаги хабардир. Шу иноят хабарига биноан яҳудий билан мажусий ўртасида фарқ йўқ, иккаласи ҳам Худо олдида гуноҳкор эди. Яҳудийларда қонун бўлсада, улар қонун орқали нажот топа олмасди, чунки қонун қутқариш учун берилмаган эди. Мажусийларда қонун йўқ эди ва улар бутларга сиғиниб яшарди. Хуллас иккала гуруҳ ҳам ўзини қутқара олмасди, шунинг учун иккаласига ҳам Худонинг инояти керак эди. Яҳудий ҳам, мажусий ҳам Исонинг хочда қилган ишига ишониш орқали нажот топиши мумкин, зеро мана шу нажот топишнинг ягона йўлидир!\nШундай қилиб Қуддусдан келган яҳудийларга қўшилиб Бутрус ва Барнабо иноят хабари, хоч ҳақидаги хабар бўлган Инжил ҳақиқатидан узоқлашяпган эди, улар шу ҳақиқат бўйича қадам ташламаяпган эдилар. Бу билан улар нафақат ўзларига зарар қиляпган эди, балки атрофларидаги масиҳийларга ҳам зарар қиляпгандилар ва агар бунга чек қўйилмаганда, кейинчалик Худо жамоатига ёмон таъсир қилган бўлардилар. Албатта бунинг ортида шайтон ва ёвуз руҳлар турар эди, улар шу яҳудийлар орқали Масиҳ иноятини соҳталаштирмоқчи эди. Павлус эса шу Инжил хабарини мағзини Худодан ваҳий орқали олган эди ва уни ҳимоя қилишга тайинланган эди, шунинг учун у шу оятда ёзилган нарсаларни қилади. Худо сизга ҳақиқатни очиб берса, сиз ичингиздан ўзгарасиз ва шу ҳақиқатни рад қила олмайсиз, бошқаларга ҳам уни гапиришга ҳаракат қиласиз, Худо шундай қилиб ичкаридан ишлайди.\nБу ҳодисалар ҳамма имонлилар жамоати олдида бўлгани учун Павлус бутун жамоат олдида ўз гапини айтади. Шу билан бирга бундай ҳаракат Инжил ҳақиқатига тескари бўлгани ва Худо назарида катта гуноҳ бўлгани учун, Павлус Антиохия жамоатидаги барча одамлар ўртасида Бутрусга мурожаата қилиб, уларга танбеҳ беради, ҳамда шу мактубида ёзиб қолдиради.\n“Aгaр сен яҳудий бўлa туриб, яҳудийлaр кaби эмaс, мaжусийлaр кaби яшaётгaн бўлсaнг, қaндaй қилиб мaжусийлaрни яҳудийлaшмоққa мaжбур этяпсaн?”\nБутрус яҳудий бўла туриб яҳудийлик қонунлари бўйича яшамаяпган эди, чунки у ҳамма қонунларга амал қила олмасди, энди эса нажот топганидан кейин у қонундан озод бўлганди ва энди эркинликда яшаяпган эди. Нафақат Бутрус балки бошқа барча яҳудийдар ҳам ҳамма қонунларни бажара олмасди, шунинг учун ҳам Исо келиб, биз қила олмаган нарсаларни бажарди. Бутрус шу пайтгача мажусийлар билан битта жойда яшарди, битта жойда овқатланарди ва ҳаказо, яҳудийларнинг ўша пайтдаги қонунларига қараганда эса яҳудий бундай иш тутиши мумкин эмас эди. Бироқ у Худо иноятини билгани учун бемалол мажусийлар билан мулоқотда бўляпган эди. Қуддусдаги яҳудийлар келганидан кейин эса, ҳамма нарса ўзгариб кетган эди. Шунинг учун Бутрус қилган иши мунофиқлик ёки иккиюзламачилик эди, чунки бошқа одамни ўзи қилмаган ишни қилишга мажбур қилиш мунофиқлик дейилади.\n“Тўғри, бизлaр aсли яҳудиймиз, мaжусийлaр сингaри гуноҳкор эмaсмиз.”\nУлар табиати (ёки туғилиши асосида) яҳудийлар бўлгани учун, улар мажусийлардан юксакроқ ҳисобланарди. Чунки уларда Илоҳий қонун бор эди, улар ёшлигидан шу қонунни ёдлаб, Худоги итоатда яшашни ўрганишар эди. Мажусийлар эса бундай нарсаларни билмас эди ва қилмас эди, шунинг учун яҳудийлар томонидан улар гуноҳкор бўлиб ҳисобланарди. Албатта Исо инояти хабарига кўра яҳудий ва мажусийларнинг ҳаммаси Худо олдида гуноҳкор эканлигини биз энди биламиз, юқоридаги фикрлар ўша даврда яҳудийларда мавжуд эди. Мажусийлар бундай имтиёзларга эга бўлмагани учун, улар яҳудийлар айтган ҳамма гапига ишонишар эди, чунки уларнинг ўзларин қонунни яхши билишмасди. Яҳудийлар эса бундай фойдаланиб қолишмоқчи эди.\nБундан ташқари ўша пайтда китоблар йўқ эди, кўпчилик одамлар ўқишни билмас эди, шунинг учун мажусийлар яҳудийларнинг гапига ишонишидан бошқа илож йўқ эди. Энди мажусийлар Худо иноятини яхши билишмаган бўлса ва яҳудийларнинг қонунини ҳам яхши билмаган бўлса, уларни осонликча тўғри йўлдан оздирса бўларди. Фақат у ерда Худо инояти ҳам, Қонунни ҳам жуда яхши биладиган Павлус бор эди ва у Худо инояти ва қудрати билан шу вазиятни тўғрилади.\n“Лекин шуни билaмизки, Xудо Илоҳий Қонунгa aмaл қилгaн кишини эмaс, Исо Мaсиҳгa ишонгaн кишини оқлaйди. Шунинг учун бизлaр ҳaм Илоҳий Қонунгa aмaл қилиш билaн эмaс, Мaсиҳгa ишониш билaнгинa оқлaнaмиз, деб Исо Мaсиҳгa қaттиқ ишонгaнмиз. Ҳеч ким Илоҳий Қонунгa aмaл қилиб, Xудо олдидa ўзини оқлaёлмaйди.”\nМана бу оятда Инжил ҳақиқати ёки Исо инояти хабарининг мағзи ёзилган. Бу ерда ёзилишича, одам Худо олдида оқланиши учун Илоҳий Қонунга амал қилиши керак эмас, чунки қонун орқали оқланишнинг иложи йўқ (қонунда нажот топиш йўли ёзилмаган), балки у Исо Масиҳнинг хочда қилган ишига ишониши орқали Худо олдида оқланади. Павлус биз мана шуни биламиз деяпти. Яъни киши шу нарсани нафақат ақли билан, балки юраги ёки қалби билан билиб олиши керак. Билиш деганда биз миядаги билимни тушунмаймиз, балки одам ўзининг исмини қандай билса, шундай тарзда билишни назарда тутяпмиз. Шунинг учун ҳам биз Исо Масиҳга қаттиқ ишонганмиз деганда, инсон ишончи доим Исонинг хочда қилган ишига қаратилишини тушунамиз.\nИлоҳий Қонунни бажариш орқали ҳеч ким Худо олдида оқлана олмайди, деб яна қатъий айтяпти. Бунинг иложи йўқ! Худо қонунни берганда, у орқали нажот топиш мумкин деб айтмаган ҳам, қонун умуман бошқа мақсадда берилган эди. Биз ҳам мана шу ҳақиқатни ўз исмимизни билгандай билиб олишимиз керак. Кечқурун кимдир бизни уйғотиб, исминг нима, деса, биз дарров исмимизни айтганимиздек, худди шундай мана шу иноят хабарини билиб олишимиз керак. Чунки шу орқали биз Худо олдида оқланганмиз, оқланяпмиз ва шундай ҳолатда сақланиб турамиз. Яъни биз Исо Масиҳни Раббий, деб қабул қилганимиз захоти нажот топган эдик, ана ўша вақтдан бошлаб биз нажот топган бўламиз. Шундай кейин эса нажот жараёни бўшланади, яъни биз шу нажотни қаттиқ ушлаб туришимиз керак. Албатта бунда бизга Худо ёрдам беради ва буни амалга ошириш учун биз фақат ишончимизни Исога ва Унинг хочига қаратишимиз керак. Исо Масиҳ бизни олиб кетгани келганда нажот режаси ўз якунига етади ва ўшанда биз бутунлай озод бўлиб Худо билан бўламиз.\nБиз нажот топганимизда гуноҳ жазосидан озод бўлдик, ҳар куни Исоги ишончимизни қаратиш орқали муқаддасланамиз ва гуноҳ қудратидан озод бўламиз, келажакда эса биз гуноҳ табиатидан умуман озод бўламиз.\n“Бундaн кўринaдики, Мaсиҳ орқaли оқлaнишни излaгaн ўзимиз ҳaм ҳaммa қaтори гуноҳкор бўлиб чиқдик. У ҳолдa, Мaсиҳ гуноҳ йўлининг ҳомийси экaн-дa? – Aсло!”\nБу оятда Павлус яҳудийлар ҳақида гапириб, ўзини улар қаторига қўшиб айтади, чунки унинг ўзи ҳам яҳудий эди. Илгари яҳудийлар ўзларини солиҳ деб ҳисоблаб, мажусийларни гуноҳкор деб ҳисоблаган бўлса, эндиликда Инжил хабарини эшитганда улар ўзлари ҳам бошқа одамлар каби гуноҳкор эканликларини кўрдилар ва шу ҳақиқатни тан олдилар. Чунки нажот топишдан олдин инсон ўзини гуноҳкор эканлигини тан олиши керак. Агар киши ўзини гуноҳкор деб ҳис қилмаса, демак унга нажот ҳам керак бўлмайди.\nИмонга келганидан кейин ҳам киши башарий тана амри билан яшаса, у албатта гуноҳ қилади ва бутунлай гуноҳкор табиат ҳукмронлиги остида бўлади. Шундай пайтда Исо гуноҳ йўлининг ҳомийси бўладими, деган савол туғилиши мумкин, лекин бу шундай эмас, дейди Павлус. Агар биз гуноҳ қилсак, бунда ўзимиз айбдор бўламиз. Исонинг хочда қилган ишига ҳамма одамлар учун ва ҳамма давр учун етарлидир. Биз йиқилган бўлсак, бунга Исо айбдор бўлмайди, балки биз ишончимизни бошқа томонга қаратган бўламиз ва натижада гуноҳ қилган бўламиз.\nГалатияликларга ёзилган мактуб талқини (2:18-19)


Нөкис районының социаллық-экономикалық раўажланыў дәрежеси сын көзқарастан көрип шығылды » KarInform\nНөкис районының социаллық-экономикалық раўажланыў дәрежеси сын көзқарастан көрип шығылды\nАлдын хабар берилгениндей, Өзбекстан Республикасы Президенти Ш.М.Мирзиёев басшылығында 2020-жыл 24-сентябрь күни болып өткен видеоселектор жыйналысында аймақлардың социаллық-экономикалық раўажланыў дәрежесин баҳалаўдың рейтинг көрсеткишлери нәтийжесине муўапық Қарақалпақстан Республикасының Шоманай, Тақыятас ҳәм Нөкис районлары «қанаатландырарсыз» деп баҳаланып, ҳәр бир райондағы сектор басшыларының жол қойған кемшиликлери бойынша халыққа мүрәжаты және орын алған кемшиликлерди сапластырыўға қаратылған ўазыйпалар бойынша «жол картасы»ның таныстырылыўына арналған сессиялары болып өтпекте.\nБүгин, 7-октябрь күни Халық депутатлары Нөкис районлық Кеңесиниң он екинши сессиясы болып өтти. Сессияға Олий Мажлис Сенаты ағзалары, Нызамшылық палатасы депутатлары, Қарақалпақстан Республикасы Министрлер Кеңеси ўәкиллери, сондай-ақ, жергиликли Кеңес депутатлары, секторлар, мәкеме ҳәм шөлкемлердиң басшылары, ғалаба хабар қураллары ўәкиллери ҳәм блогерлер қатнасты.\nСессияда район ҳәкими, 1-сектор баслығы О.Уснатдинов ҳәм барлық сектор баслықлары районды социаллық-экономикалық жақтан раўажландырыў, исбилерменлик субъектлерин қоллап-қуўатлаў, халықтың мүрәжатлары менен ислесиўде жол қойылған кемшиликлерди атап өтип, халқымыздан кеширим сорады ҳәм оларды сапластырыў бойынша әмелге асырылатуғын жумыслар ҳаққында кең түрде тоқталды.\nРайонда өткен жылы санаат өнимлерин ислеп шығарыў көлеми 68,9 млрд сумды қурап, халықтың жан басына 1 млн 386,3 сың сумнан туўры келген. Бул көрсеткиш Қарақалпақстан Республикасы көлеминде санаат өнимлери көлеминиң 0,5 процентин қураған.\nБыйылғы жылы улыўмалық баҳасы 248,4 млрд сумлық 11 жаңа санаат ислеп шығарыў жойбары иске түсирилип, бул бойынша көрсеткишти 179,5 млрд сумға, халықтың жан басына есаплағанда 4 млн 914 мың сумға жеткериў жобаластырылған.\nӨткен жылы районның экспорт көрсеткишлери 5 млн 570 мың АҚШ долларын қурады. Райондағы 8 кәрхананың өнимлерин экспортқа бағдарлаў нәтийжесинде усы жылдың өткен 9 айы даўамында улыўма 3 млн 53 мың АҚШ доллары муғдарында пайда алыўға ерисилди. Бул көрсеткишлерди жыл жуўмақларына муўапық, 6 млн 600 мың АҚШ долларына жеткериў жобаластырылған.\nРайонда сырт ел инвестицияларының көлеми 95,1 млрд сумды қурап, соннан 60 млрд 300 млн сум тиккелей сырт ел инвесторлары тәрепинен киргизилген. Быйылғы жылы районда 121,6 млрд сумлық инвестициялар өзлестирилиўи белгиленген.\nРайонда мүрәжатлар менен ислесиўде жол қойылған кемшиликлер сынға алынды. 2019-жылы улыўма пуқаралардан 465 мүрәжат келип түскен болса, соннан тек ғана 16 сы, яғный 3,4 проценти қанаатландырылған. Ал быйылғы жылдың өткен дәўиринде Президент виртуал ҳәм Халық қабыллаўханалары арқалы 97 мүрәжат келип түскен болып, соннан 28 мүрәжат (28,9 процент) қанаатландырылған.\nИсбилерменлик субъектлерин қоллап-қуўатлаў бағдарында коммерциялық банклер тәрепинен өткен жылы 524 субъектке 11 млрд 947 млн сумлық, 2020-жылдың өткен 9 айы даўамында 199 субъектке 7 млрд 153 млн сумлық кредитлер ажыратылған.\nРайонда 1778 киши бизнес субъектлери жумыс алып барып атырған болып, 2020-жыл жуўмақларына шекем 457 жаңа жумыс орынларын жаратыў көзде тутылған.\nРайон ҳәкими О.Уснатдинов аймақта исбилерменликти раўажландырыў ушын кери тәсирин тийгизип атырған факторларды атап өтти. Олар:\n- районда газ басымының төменлиги себепли исбилерменлик субъектлери өз жумысларын Нөкис қаласы ҳәм Хожели районларына көшириўге мәжбүр болып атырғанлығы;\n- районның магистрал ҳәм темир жоллардан узақта жайласқанлығы;\n- районның географиялық жайласыўы пахта ҳәм ғәллешиликке қәнигелескенлиги себепли районда бағшылық, шарўашылық, палыз өнимлерин жетистириў, ири ыссыхана хожалықларының шөлкемлестирилмегенлиги, районда өндирилген пахта өнимлерин қайта ислеў имканиятының жоқлығы.\nУсыларды есапқа алып ҳәзирги ўақытта районның 169 гектар майданында интенсив бағ шөлкемлестириў бойынша улыўмалық баҳасы 11 млрд сумлық 6 жойбарды иске түсириў жобаластырылған. «Саманбай», «Тақыркөл» АПЖлары аймағынан 200 гектарлық майданда заманагөй типтеги ыссыханаларды шөлкемлестириў бойынша жойбарлық смета ҳүжжетлери исленбекте.\n«Қырантаў» АПЖ аймағында еркин экономикалық зона шөлкемлестириў усынысы ислеп шығылған болып, бул жерде улыўмалық баҳасы 12,4 млрд сумлық 15 жойбарды әмелге асырыў есабынан 126 жаңа жумыс орнын ашыў белгиленген.\n2020-2021-жыллары шарўашылық, балықшылық ҳәм териден аяқ-кийим ислеп шығаратуғын 4 кластер шөлкемлестириў, бул арқалы 451 млрд сумлық жойбарларды әмелге асырыў ҳәм 2573 жаңа жумыс орнын ашыў жобаластырылған.\nРайон ҳәкими ҳәм сектор басшылары белгиленген жумысларды нәтийжели шөлкемлестириў арқалы районның социаллық-экономикалық раўажланыўының баҳаланыўын жыл ақырына шекем «қызыл»дан «сары»ға, келеси жыл даўамында «жасыл» аймаққа айландырыўға исеним билдирди.\nСессия күн тәртибиндеги тийкарғы мәселелер усылардан ибарат болып, депутатлар ҳәм ғалаба хабар қураллары ўәкиллери, блогерлер менен ашық сәўбетлесиў, сораў-жуўап көринисинде даўам етти.\n«Шырайлы» автономерлердиң сатылыўы бюджетке неше сумлық пайда к ...


Ўзбек рэпига икки қатламлик филтр қўйилди\n“Ўзбекнаво” эстрада бирлашмасида рэп қўшиқларда ҳақоратомуз калималар қўлланилишига қарши кучли назорат тизими жорий қилинди. Айни пайтда¸ ”Муаллиф ва ижрочилар гилдияси” қошида ҳам шундай назорат ва филтр тизими ташкил қилиш ишлари бормоқда.\nЎзбекистон ”Муаллиф ва ижрочилар гилдияси”нинг контент ва филтр бўлими бошлиғи Аня Качалова Озодлик билан суҳбатда¸ Интернетга юкланган ўзбек қўшиқлари назорати билан шуғулланиш устивор долзарб вазифа сифатида белгиланганини айтади.\nЎзбек ижрочилари гилдияси вакиласи Аня Качалованинг айтишича¸ ўзбек рэпчиларига фақат муҳаббат ҳақида одобли тарзда рэп "ўқиш" (Рэпчилар тилида рэп куйланмайди¸ балки ўқилади) га изн берилган.\n- Сўкиш¸ ижтимоий протест¸ фош қилиш каби ҳолатларга изн берилмайди. 14 ëшдан 19 ëшгача бўлган ëшлар сегментини қоплаган бу жанр учун қўйилган чекловлар тўғри деб ўйлайман¸ дейди Качалова.\nЎзбекистон ”Муаллиф ва ижрочилар гилдияси” 2011 йилда ўзбек мусиқа санъатини қароқчиликдан асраш ва муаллифлик ҳақларини ҳимоя қилиш¸ шунингдек виртуал дунëдаги ўзбек қўшиқчилигини назорат қилиш мақсадида ташкил этилган давлат тизимидир.\n“Ўзбекнаво” мулозими Озодлик билан микрофонсиз суҳбатда Rap ва R&B йўналишларида ижод қилиб келаётган хонанда Azeez AKA, ҳамда Eldor BEK “Ўзбекнаво” эстрада бирлашмасининг амалий ёрдами асосида, янги ном ва янги йўналишдаги “Du TOR” номли дуэт тузганини маълум қилди.\nМулозимга кўра ¸ ўзбек рэпчилари айтган ашулаларнинг сараси саракка ажратилмоқда.\nЎзбек теле ва радиоканаллари¸ овоз ëзувчи студиялар элагидан уят сўзлардан иборат рэп қўшиқлари ўтказилмаяпти.\nЎзбек ижрочилари гилдияси вакиласи Аня Качалова¸ нафақат Интернетга рэп юклаëтган тизгинсиз ўзбек рэпчилари¸ балки ўзи ҳам “Ўзбекнаво” эстрада бирлашмасидаги назорат тизимидан бехабар эканини билдирди.\nРэп ўзбек ëшларининг эркин ҳудуди\nТошкент¸ Самарқанд ва Урганчдаги рэпчиларнинг ширу-шакар сўкишлар дохил даҳанаки жанглари ва қўшиққа кўчаëтган ўзаро эътирозлари ҳам бадиий кенгаш элагидан ўтмаган.\nЎзбек ижрочилари гилдияси вакиласи Аня Качаловага кўра¸ аксарият қисми ëшлардан ташкил топган ўзбек жамияти учун жиддий ҳолат бу:\n- Тасаввур қилинг¸ 15 яшар ўсмир ўз уйида ўтирволиб сўкиш тўла рэп ўқиди ва Youtubeга юклади. Сал ўтмай бу роликни юз минглаб юзер томоша қилди. Ўзбекистонда 8 миллион кишининг Интернетга уланганини ҳисобга олсак¸ бу ўсмир катта аудиторияга дохил эканини кўрамиз. Бу аудитория эса эртага беш марта каттайиши мумкин. Бу жараëнни назорат қилиш зарур деб биламан¸ дейди Качалова.\nСўкинмасдан ҳам яхши рэп ўқиш мумкин....\nСуҳбат давомида Качалова ўзининг ëш экани ва сўкиш сўзлар рэп жанрига хос эканини англаган ҳолда¸ бу жараëн ҳам тушунтириш йўли билан назорат қилиниши мумкинлигини айтади.\n- Яхши ижодкор уят сўзлар ўрнига 124 та бошқа сўзларни ишлатиб ўзини ифода қила олади.\nМасалан¸ ҳофиз Тимотини олайлик¸ унинг уят сўзли репертуари ҳам бор¸ бу сўзлардан холи бўлган қўшиқлари ҳам бор. Солиштирсак¸ кейингиси дурустроқ¸ деган фикр чиқади¸ дейди ўзбек ижрочилари гилдияси вакиласи.\nКачаловага кўра¸ ижобий ўрнаклар асосида аста-секин тарғибот йўли билан ўзбек рэпчи ëшларининг оғзига элак тутиш мумкин.\nБу суҳбатдан кейин Youtube порталига Uzbek rap деган ëзувни ëзганимизда¸ самарқандлик ўзбек репчиси DivisioN-G нинг "Ҳамма жим" деган янги қўшиғи юкланганини кўрдик.\nБу қўшиқдаги "ҳамма жим" калимасидан кейин¸ "сизларни фалон қилдим¸ қилдим" деган баëнот янграйди.


Депутатнинг хонадонлардаги учрашувлари | "Адолат" СДП\nДепутатнинг хонадонлардаги учрашувлари\nХалқ депутатлари Косонсой туман кенгашидаги “Адолат” СДП депутатлик гуруҳи аъзолари шу кунларда ўз сайлов округлари ҳудудида карантин талабларига қатъий риоя этган ҳолда аҳоли вакиллари билан учрашувлар ўтказмоқдалар. Ўзаро мулоқотларда мамлакатиимизда амалга оширилаётган ислоҳотлар, коронавирус пандемияси таъсирини камайтириш юзасидан кўрилаётган чора-тадбирлар, ижтимоий-иқтисодий ҳаётдаги бошқа янгиликлар ҳақида фикр алмашилмоқда.\nМасалан, туман кенгаши депутати Исроил Жўраев куни кеча “2-Навбаҳор” маҳалла фуқаролар йиғини ҳудудида бўлди. Унга МФЙ раиси Абдуғаффор Исомиддинов, 32-умумтаълим мактаби директори ўринбосари Илҳомжон Усмоналиев, “Қўқимбой” жомеъ масжиди имом-хатиби Хайрулло Абдуллаев ҳамрохлик қилдилар. Хусусан, шу маҳаллада яшовчи Низомжон Тожиев хонадонидаги суҳбатда юртимизда олиб борилаётган инсонпарварлик сиёсати, унинг марказида халқимизга хос бағрикенглик, кечиримли бўлиш, олижаноблик ва меҳр-мурувват кўрсатиш каби ҳолатлар турганлиги қайд этилди.\nШу ўринда Н. Тожиев яқинда Ўзбекистон Республикаси Президентининг муборак Рамазон ҳайити муносабати билан “Озодликдан маҳрум этиш жазосини ўтаётган, қилмишига чин кўнгилдан пушаймон бўлган ва тузалиш йўлига қатъий ўтган бир гуруҳ шахсларни афв этиш тўғрисида”ги Фармонига биноан ўз оиласига бағрига қайтган юртдошларимиздан бири эканлигини таъкидлаб ўтиш лозим. У бунинг учун давлатимиз раҳбаридан бениҳоя хурсандлигини, бундан кейин ватанимизнинг гуллаб-яшнаши йўлида астойдил меҳнат қилишга аҳд этганлигини изҳор этди.\n– Биз одамлар билан учрашганда санитария-гигиена қоидаларига қатъий риоя қилиш, карантин талабларини бузмаслик ҳаммамизнинг фуқаролик бурчимиз эканлиги ҳақида сўзламоқдамиз, - дейди депутат Исроил Жўраев. – Кейинги кунларда эпидемиологик вазият яхшиланиши асносида бир қатор чекловлар бекор қилинаётганлиги тушунтирилди. Шу билан бирга ҳали хотиржамликка берилишга эрталиги, лоқайдликка умуман йўл қўйиб бўлмаслиги ҳақидаги мулоҳазаларимизга ҳамма якдиллик билан қўшилганидан хурсандмиз.\nАйни пайтда депутат бошчилигидаги гуруҳ аъзолари жойларда томорқа майдонларидан қандай фойдаланилаётганлигини, ишсиз ёшларнинг бандлигини таъминлаш бўйича нима ишлар қилинаётганлигини ҳам ўрганди. Қатор фуқароларга зарур йўл-йўриқ ва маслаҳатлар берилди. Жумладан, “Бешкетмон” маҳалласида ногиронлиги бор шахс - Ёқубжон Исмоилов билан суҳбатлашилганда, у ўзи ҳаётда дуч келаётган айрим муаммоларни баён этди. Гуруҳ аъзолари ва мазкур МФЙ раиси Ҳафиза Абдуғаффорова биргаликда уларнинг барчасини батафсил ўрганиб, ҳал этиш юзасидан чоралар кўрилишини, лозим деб топилса, мутасадди ташкилотлар раҳбарлари номига депутатлик сўрови ҳам тайёрланишини билдирдилар.


Сиёсатшунос: эски Сурияни бошқа кўрмаймиз\n14:25 / 01.10.2015\nСтратегик баҳолаш институти президенти, сиёсатшунос Александр Коновалов бу қандай оқибатларга олиб келиши мумкинлиги ҳақида фикр билдирди.\n“Террорчилар қаттиққўл ва қўрқмас жангчилардир, уларни осмондан туриб мағлуб қилиш мумкин эмас”, - таъкидлади эскперт.\nШунингдек, у Сурияда иккита коалиция ҳаракат қилишидан хавотирда эканлигини билдириб ўтди. АҚШ ҳам, Россия ҳам террорчиларга қарши курашаётгани баробарида, уларнинг мамлакатдаги расмий ҳокимиятга бўлган муносабати қарама-қаршидир.\nРоссиянинг иттифоқчилари қаторида Ироқ ва Эрон бор. Эроннинг Сурия билан умумий чегараларининг йўқлиги бу коалицияга жиддий қийинчилик туғдириши мумкин.\n“У ерга қуруқлик қисмларини ташлаш учун эронликлар Ироқ ҳудудига ўтиши лозим. Ироқ раҳбарлари қанақасига бунга рухсат бериши мумкинлигини тасаввур қила олмайман”, - таъкидлади Коновалов.\nБундан ташқари, Асад бугунги кунда мамлакатнинг 20 фоиз ҳудудини ўз назорати остида ушлаб турибди. Шу боис энди биз “эски Сурияни бошқа кўрмаймиз”.\nШунингдек, ҳар икки халқаро куч террорчиликка қарши курашда ноаниқ мақсадлар қўйгани таъкидланди. Ҳар икки томон ИШИДга қарши курашаётганини таъкидлагани билан, Сурияда бошқа радикал кучлар, жумладан, ал-Қоиданинг қолдиқлари ҳам бор.\n“Биз Германия билан жанг қилганимизда мақсад аниқ эди – Рейхстагни олиб, унга ғалаба байроғини тикиш. Бу ерда нима қилиш керак? Байроқни қаерга тикамиз?”, - дейди мутахассис.


Янги ҳосил: Тарвузнинг нимаси хавфли?\n10:00 / 04.08.2019\nНима учун тарвуз таркибидаги нитратлардан қўрқмаслик керак, ушбу полиз экини кимлар учун ҳақиқатда хавфли ва кимлар уни тановул қилмагани маъқул?\nНитратлар азот кислотасининг тузларидир.\nУлардан қишлоқ хўжалигида ўғит сифатида фойдаланилади. Нитратлар инсон организмида ҳам учраб, сўлак таркибида микробга қарши вазифани бажариши ва шунингдек, юрак-қон томири фаолиятида иштирок этиб, қон босимини назоратда сақлаши мумкинлиги аниқланган.\nТанада ортиқча тўпланган нитратлар организм ферментлари ва ичакларда ҳамда оғиз бўшлиғида учровчи баъзи бактериялар таъсирида бир неча марта кўпроқ токсик нитратларга айланади. Қон таркибида улар гемоглобинни метгемоглабинга айлантиради, метгемоглобин кислород ва карбонат ангидридни етказиб беролмайди. Унинг қондаги миқдори 30 фоизгача етса, ўткир заҳарланиш, нафас қайтиш, тахикардия, энса қисмида оғриқ, ҳолсизлик ва қон босими тушиши аломатлари пайдо бўлади.\nҚонда метгемоглобин концентрацияси ошиб бориши ўлимга олиб боришга қодир.\nБундан ташқари, ошқозон кислота муҳитида нитритлардан ҳазм қилиш органлари саратонига сабаб бўлувчи нитрозаминлар пайдо бўлиши мумкин.\nҚизиқарлиси шундаки, нитратларнинг организмга нисбатан эҳтимолий зарари, биринчи навбатда, уларнинг манбалари билан боғлиқ. Бир неча ўн йиллар давом этган улкан эпидемиологик тадқиқотлар шуни кўрсатадики, гўшт маҳсулотларидаги бактериялар ўсиши олдини олиш учун қўшилган нитратлар (аниқроғи, организмда улардан ҳосил бўлувчи нитрит ва нитрозаминлар) жуда хавфлидир. Танада уларнинг тез-тез пайдо бўлиши онгологик касалликлар эҳтимолини оширади.\nСабзавот ва мевалар таркибидаги нитратлар эса аксинча, организмда ошқозон раки ривожланиши хавфини камайтиради.\nЛаборатория тажрибалари шуни кўрсатмоқдаки, зарарли моддалар ўсиши гўшт компонентлари мавжуд ҳолатларда тезлашади. Сабзавот ва мевалар бу каби реакцияларга қарши антиоксидантларга эга. Улар сабабли нитритлар азот кислотасига (II) айланади, қон томирлари кенгаяди ва қон босими яхшиланиши кузатилади.\nТарвузлар етиштирилиш жараёнида ўсиши учун айнан қанча керак бўлса, худди шу миқдорда нитрат билан ўғитланади. Пишиб етилиш давомида тарвуз у билан озиқланиб ўсиб олади - таркибида азот қолмайди. Шунинг учун нитратлардан хавфсирайдиган харидорлар етук тарвузни танлашлари керак, хом тарвуз таркибида нитратлар сақланиб қолади.\nБундан ташқари, минтақамизда эрта пишувчи силлиқ тарвузлар ҳам нитратларга бой. «Лалми» навидан фарқли равишда, бу тарвузлар илдизи суст ривожланган, ўз-ўзидан озиқлана олмагани сабабли ўғитни кўп «ейди». Кечпишар тури сув ва керакли озуқани ўзи қидириб топгани учун ҳам кейинроқ етилади. Шунга қарамасдан, тарвуз истеъмолининг саломатликка салбий таъсирлари ҳам аниқланган.\nХусусан, ўсимликни замбуруғ ва паразитлардан ҳимоя қилиш учун қўлланган моддалар тарвуз пўстида сақланиб қолиши мумкин. Истеъмол қилинадиган қисмига етиб бормаса ҳам, қисман сўрилиши мумкин. Ейишдан яхшилаб ювишга ва сув ичкари томонга кириб кетмаслигига аҳамият бериш зарур. Йўллар ёқасида сархил бўлиб терилиб турувчи тарвуз қобиғидаги балон чангларидан ҳам яхшилаб халос бўлиш муҳим ҳисобланади.\nТарвузлар юқори гликемик индексга ҳам эга — бу шуни англатадики, унинг истеъмоли глюкозанинг қондаги миқдорини кескин ошиб кетишига олиб келади. Шунинг учун қандли диабет билан оғрувчи ёки шунга яқин кишилар тарвуз тановул қилишда эҳтиёт бўлишлари керак.\nТарвуз — кучли сийдик ҳайдовчи восита, ҳомиладор аёллар ва буйраги носоғлом кишилар уни истеъмол қилмасликлари керак. Уларга ҳаддан ташқари юк тушиши натижасида сийдик йўли касалликлари юзага келиши мумкин.\nМутахассислар тарвузни кучли овқатдан кейинги десерт сифатида ейишни тавсия бермайдилар —унинг таркибидаги кўп миқдордаги углеводлар ошқозонга ботиши мумкин. Яхшиси, тарвузни алоҳида ва иложи борича куннинг биринчи ярмида паққос туширинг. Уйқудан олдинги тарвуз сийдик йўлларидаги босим билан тунда безовталик ва тонгги шишларга сабаб бўлади.\n10:40 / 03.08.2018\nВидео: Ерга ташласа ҳам ҳеч нарса бўлмайдиган тарвуз


ССВда ташкил этилган Коррупцияга қарши «комплеанс-назорат» хизмати қандай фаолият юритмоқда? - Ishonch.uz\nБош саҳифа Жамият ССВда ташкил этилган Коррупцияга қарши «комплеанс-назорат» хизмати қандай фаолият юритмоқда?\nБугун АОКА залида Коррупцияга қарши курашиш агентлиги ахборот хизмати раҳбари Дурдона Очилова иштирокида ўтказилган брифингда ССВ тизимида коррупцияга қарши «комплеанс-назорат» хизмати қандай фаолият юритаётгани юзасидан маълумот берилди:\n— Ўзбекистон Республикаси Соғлиқни сақлаш вазирлигида ташкил этилган Коррупцияга қарши «комплеанс-назорат» хизмати томонидан 2021 йилнинг 1-ярмида:\n133 та муассасалардаги ўрганиш натижасида 17 млрд.сўмлик молиявий хато ва камчиликлар аниқланди.\nШундан 4 млрд.сўм бюджетга қайтарилди, 13 млрд. сўмлик 60 та ўрганиш материаллари ҳуқуқни муҳофаза қилувчи идораларга юборилди;\n— 28 млрд. бюджет маблағларининг мақсадсиз ва ортиқча сарфланишининг олди олинди.\nБиргина, Онкология марказининг Тошкент шаҳар филиалида 2 млрд. сўмлик молиявий хато-камчиликлар аниқланган, жиноят иши очилган ва раҳбари лавозимидан четлатилган.\nТошкент шаҳар Ўсмирлар диспансерида 1 млрд сўмга яқин, Республика тери-таносил касалликлари клиник касалхонасида 300 млн. сўмдан ортиқ бюджет ва бюджетдан ташқари маблағларнинг ноқонуний харажатлари аниқланди.\nБундан ташқари, маҳаллий ҳокимликлар томонидан тиббиёт тизимидаги бино ва ерларни ноқонуний равишда бериб юборилишига оид 40 дан ортиқ ҳолатлар аниқланиб, ер майдонларини тизимга қайтариш бўйича чоралар кўрилди.\nАввалги саҳифаМаданий мерос агентлигининг асосий вазифалари белгиланди\nКейинги мақолаЭндиликда ниқобсиз бўлган шахслар транспорт воситалари салонига чиқарилмайди


Мустақилликнинг дастлабки йиллариданоқ бозор иқтисодиётига ва фуқаролик жамиятига асосланган ҳуқуқий демократик давлат барпо этиш, инсон ҳуқуқ ва эркинликлари, қонуний манфаатларини таъминлаш, ҳеч кимдан кам бўлмайдиган ҳаёт даражасига эришиш, тинчлик-осойишталикни таъминлашдек улкан мақсадларга эришишда ўз йўлимиз белгилаб олинди.\nДарҳақиқат, юртимизнинг ўзига хос қадриятларидан бири ёши улуғ инсонларга, кексаларга ҳурмат-эҳтиром кўрсатиш, уларни иззатини жойига қўйиш халқимизнинг улуғ қадриятларидан саналади. Улкан ишлар ва улуғ мақсадлар йўлидаги саъй-ҳаракатларимизни нуронийларнинг маслаҳати, дуолари билан бошлаймиз, уларнинг ҳаётий тажрибаларига таянамиз. Зеро, “Қариси бор уйнинг – париси бор” каби халқ мақоллари шунчаки пайдо бўлмаган, ўтган даврда мамлакатимизда ижтимoий ва иқтисодий сoҳани ривoжлантириш, ёлғиз кексалар, пенсиoнерлар ва нoгирoнлар, кам таъминланганларни манзилли ижтимoий муҳoфазалаш юзасидан кенг кўламли ишлар амалга oширилди.\nЮртбошимиз раҳнамолигида ёши улуғ инсонларни, аввало, уруш ва меҳнат фахрийларини эъзозлаб, уларга ҳурмат-эҳтиром кўрсатиш, муносиб турмуш шароити яратишга қаратилаётган улкан эътибор ва ғамхўрликнинг яна бир юксак намунаси бўлди. Мамлакатимиз раҳбари таъкидлаганидек, “2014 йилнинг ўзида уларга Давлат бюджети ҳисобидан 11 триллион 618 миллиард сўмдан ортиқ пенсия, 105 миллиард сўмдан зиёд нафақалар тўлангани бунинг амалий тасдиғидир. Дунёдаги камдан-кам давлатлар қаторида бугунги кунда давлатимиз пенсияга ажратадиган маблағнинг миқдори ўртача ойликнинг 41 фоиздан зиёдини ташкил этиши ҳам шундан далолат беради”.\nШунингдек, Президентимизнинг 2011 йил 30 майдаги “2011–2015 йилларда ёлғиз кексалар, пенсиoнер ва нoгирoнларни ижтимoий ҳимoя қилишни янада кучайтириш бўйича қўшимча чoра-тадбирлар тўғрисида”ги қарoри ана шу мақсад йўлида олиб борилган xайрли ишлардан биридир. Мазкур қарoр асoсида ёлғиз кексалар, пенсионер ва нoгирoнларнинг турмуш даражаси ва сифатини oшириш, уларни ижтимoий таъминлаш, тиббий-ижтимoий муассасаларнинг мoддий-теxник базасини мустаҳкамлаш ишлари янада такoмиллаштирилди.\nДавлат томонидан кўрсатилаётган ёрдам билан бирга, кексаларимизга кўпгина жамоат ташкилотлари ҳам моддий ва маънавий ёрдам кўрсатмоқда. Бу борадаги савоб ишларга кўмакдош бўлиш ҳаракати изчил кенгайиб бораётгани, хусусан, 2013 йилда "Нуроний" жамғармаси, "Маҳалла" хайрия жамоат фонди томонидан ёрдам кўрсатилгани диққатга лойиқдир.\nХулоса қилиб айтганда, жамиятимизни янада эркинлаштириш, ҳаётимизни бунданда обод ва фаровон қилиш, тинчлик-осойишталикни мустаҳкамлаш сингари эзгу мақсадлар мужассамдир.\nМуаллиф: А.Норқўзиев, Сирдарё вилоят адлия бошқармаси Тарғибот ва ҳуқуқий маърифат бўйича етакчи маслаҳатчи


НИМА УЧУН МУТОЛАА КЕРАК? » "Жиззах ҳақиқати" ва "Джизакская правда" газеталари таҳририяти сайти\nСАҲНАДА “ҚАЙСАР ҚУЁНЧА”\nБЕТАКРОР ИЖОД СОҲИБИ\nОЙ БОРИБ, ОМОН ҚАЙТИНГ!\nЯНА БИР ҚЎШМА КОРХОНА\nМУРОЖААТЛАР БИЛАН ИШЛАШДА ЯНГИ БОСҚИЧ\nНИМА УЧУН МУТОЛАА КЕРАК?\n"Жиззах ҳақиқати" ва "Джизакская правда" газеталари таҳририяти сайти » Муносабат » НИМА УЧУН МУТОЛАА КЕРАК?\n06 февраль 2018 15:16 Просмотров: 25 Комментариев: 0 Напечатать\nМаънавиятли фарзандлар — миллатнинг келажаги. Маънан етук, жисмонан соғлом болаларгина юрт эгаларидир. Уларни баркамол этиб тарбиялашда кишига руҳий ва маънавий озуқа бўлган китобларнинг ўрни беқиёс.\nБугун фарзандларимиз китоб ўқияптими? Агар ўқимаётган бўлса, бу лоқайдликнинг, бу иллатнинг илдизи қаерда? Бунга ким айбдор? Бу саволларнинг жавобини "Ҳурматли ота-она, сиз ўзингиз китоб ўқийсизми?", деган саволнинг жавобидан ахтариш керак, деб ўйлайман.\nАйримларда нима учун китоб ўқишим керак, деган тушунча пайдо бўлиши мумкин. "Адабиётдан узоқлашган халқ охир-оқибат миллат сифатида инқирозга учрайди", деган эди Чўлпон. Мана, нима учун китоб ўқишимиз керак.\nҲар бир хислат, кўникма аввало, оилада шаклланади. Биз кечагина китоблар қиммат, болалар китоблари йўқ, лотин ёзувидагилари кам, нашриётлар янги асарлар чоп этмай қўйди, дея ташвишга тушган эдик. Лекин бугун буларнинг ҳаммаси рўёбга чиқмоқда.\nТўғри, биз илғор технологиялар асрида яшаяпмиз. Интернетдан истаган тилдаги янги асарларни беш сонияга етмай топиш мумкин, бу китобхон учун анчайин қизиқ ва қулай. Лекин шу ҳолатда ҳам глобал тармоқ китобнинг ўрнини босолмайди. Шу ўринда, бизда болалар учун фанларга оид қизиқарли китоблар кўп эмаслигини айтиб ўтишим керак. Агар илм-фан намояндалари бу билан жиддий шуғулланишса, мақсадга мувофиқ бўларди. Зеро, бор илмнинг калити китобдадир.\nСевимли адибимиз Ўткир Ҳошимов бир суҳбатида: "Бир марта ўқишга зўрға арзийдиган китоблар, бир марта кўришга арзийдиган фильмлар бир марталик шприцга ўхшайди. Шприцнинг фойдаси бор, одамларни даволайди, лекин буларнинг турган-битгани зиён, одамни касал қилмаса ҳам унинг руҳиятини, маънавиятини касал қилади. Китобхонларнинг камайишида ёзувчиларнинг ҳам айби бор", деган эди.\nОхирги пайтларда китобхонларнинг кўпроқ жаҳон адабиётига қайта-қайта мурожаат қилаётганликларининг ҳам сабаби шундадир, балки. Бир китобхон сифатида айтсам, ўзбек адабиётининг бугунги вакилларининг ижодида жўнлик, бир хиллик юзага келгандек, назаримда. Бундан ҳам ёмони, "бозор адабиёти" га хос енгил-елпи, на бадиийлиги, на савияси ва на маъно жиҳатидан талабга мос келадиган асарларнинг кўпайганидир. Улар ўсиб ке-лаётган ёш авлод вакиллари, китобхонларни чалғитишдан бошқасига ярамайди.\nЗамон ҳар қанча тараққий этмасин, бизнинг барибир китобга қайтаверишимизни вақт исботлаб бермоқда. Ватан тараққиёти, унинг дунёларга бўйлашиши модомики фарзандларимизга боғлиқ экан, уларнинг саводли бўлиши ўз қўлимизда. Бошлари баланд, руҳи тетик бўлишига ҳаммамиз масъулмиз.\nҲОКИМ ТАШАББУСИ БИЛАН


09:49 16.11.2020 (Янгиланган 10:04 16.11.2020)\n16:41 01.12.2020 (Янгиланган 16:43 01.12.2020)\nАгар бирор давлат бошқа давлатлар ҳудудида терактлар уюштирса, унга маъқул бўлмаган кишиларни ўлдирса, унинг қуролли кучлари кутилмаганда бошқа давлатларга ҳужумлар уюштирса, у нима деб аталади? Терорчи-давлат, албатта. Агар унинг қўлида атом бомбаси бўлса-чи? Атом бомбаси бор террорчи-давлат. Бундай давлатга жазо бериш керакми? Албатта – тўғридан тўғри жавоб беришнинг иложи бўлмаса, халқаро санкцияла билан, террорчилар рўйхатига қўшиш билан. Ахир террорчилик инсониятнинг асосий душмани-ку. Нима бўлганда ҳам бизга салкам 20 йилдан буён (АҚШ 09.11 воқеаларидан сўнг) шундай деб келишмоқда.


Хитойнинг «Innoway» компанияси юримизга қизиқиш билдирди\n20 Июл 2020 648\nЎзбекистон Республикаси Инновацион ривожланиш вазирлиги ҳамда Хитойнинг «Innoway» компанияси ўртасида видео-конференц алоқа орқали учрашув бўлиб ўтди.\nУчрашувда ҳозирги кунда Инновацион ривожланиш вазирлиги томонидан амалга оширилаётган ишлар бўйича маълумотлар берилди. «Innoway» компанияси бош директори Ни Лишиа (Nie Lixia) компаниянинг инновация ва ИКТ соҳасидаги ютуқлари ҳамда келажак учун режалари билан ўртоқлашди.\nУчрашув давомида ҳамкорликда юртимизда инновацион марказ ташкил этиш, Ўзбекистонлик инновациялар соҳасида фаолият юритувчи ёшларга «Innoway» компанияси мутахассислари томонидан малака ошириш курсларини ташкил этиш масалалари муҳокама этилди. Шунингдек, Хитойнинг энг яхши тажрибасига асосланган ҳолда республикамизда интеграциялашган инновацион тизимни шакллантириш, жумладан, кичик ва ўрта инновацион корхоналарнинг жадал ривожланиш дастурлари, инновацион марказлар ва махсус инновацион зоналарни бошқариш, барқарор инновацияларни ривожлантириш бўйича биргаликда ишлаш бўйича музокаралар олиб борилди.\nШу билан бирга, «Innоway» компанияси Ўзбекистон Республикасида 5G технологияси қамровини кенгайтириш, янги инновацион инфратузилмаларни жорий этиш бўйича катта қизиқиш билдирди. Бу ишларни амалга оширишда компаниянинг Бирлашган Араб Амирликлари, Словакия ва бошқа давлатлардаги муваффақиятли тажрибасидан фойдаланиш мумкин эканлиги таъкидланди.\nЎз навбатида, «Innoway» компаниясининг Инновацион ривожланиш вазирлиги томонидан ташкил этиладиган «Innoweek 2020» инновацион ҳафталиги тадбирларида иштирок этиши тўғрисида ҳам сўз юритилди, деб хабар беради Инновацион ривожланиш вазирлиги матбуот хизмати.


ЎзА - Дунёнинг ишлари\n10.10.2018 18:56 Чоп этиш версияси\nЎзбекистон халқ ёзувчиси Ўткир Ҳошимов таваллудига бағишлаб ўтказилган фотокўргазма ва хотира кечаси ана шундай номланди.\nМаданият ва санъат кўргазмаси ҳамкорлигида Ёзувчилар уюшмасида ташкил этилган тадбирда Ўзбекистон халқ ёзувчиси Ўткир Ҳошимовнинг ҳаёти ва ижоди ҳақида сўз борди. Унинг миллий адабиётимиз ва маънавиятимизга қўшган бой адабий мероси эътироф этилди.\nЎзбекистон Ёзувчилар уюшмаси раисининг биринчи ўринбосари Минҳожиддин Мирзо мамлакатимизда халқимизнинг, айниқса, ёшларимизнинг маънавиятини юксалтиришга алоҳида эътибор қаратилаётгани, Президентимизнинг жорий йил 5 апрелдаги “Ўзбекистон Ёзувчилар уюшмаси фаолиятини янада такомиллаштириш чора-тадбирлари тўғрисида”ги қарори миллий адабиётимиз ривожини янги босқичга кўтаришда улкан ислоҳотларни бошлаб берганини таъкидлади.\n– Ижод аҳли учун яратилаётган кенг имкониятлардан оқилона фойдаланиш, Ўткир Ҳошимовдек истеъдод ва салоҳиятини Ватан равнақи йўлида сафарбар этиш ҳар бир ижодкорнинг бурчидир, – дейди адабиётшунос олим Иброҳим Ғофуров. – Ёзувчи бир суҳбатида: “Менинг эътиқод даражасига айланган шиорим бор. Худо кўнглига солмагунча, ёзувчи қўлига қалам олмайди. Истеъдоднинг биринчи талаби ҳам шу бўлса эҳтимол. Ижод шунчаки, қоғоз қоралаш эмас. Акс ҳолда саводи бор ҳар қандай одам адиб ёки шоир бўлиб кетаверарди. Чинакам бадиий асар ёзилмайди, катта ҳаяжон, ички эҳтиёж билан туғилади“, деган эди. У ўзининг ана шундай эътиқодига содиқ ижод қилди. Халқимизнинг маънавиятини юксалтиришга хизмат қиладиган етук асарлар яратиб, улар қалбидан чуқур жой олди.\nЎткир Ҳошимов 1941 йили Тошкент вилоятининг Зангиота (ҳозирда пойтахтимизнинг Чилонзор тумани) туманидаги Дўмбиробод мавзесида туғилган. Мирзо Улуғбек номидаги Ўзбекистон Миллий университетининг Журналистика факультетида ўқиш билан бирга, республика газеталарида хат ташувчи, мусаҳҳиҳ, таржимон, адабий ходим, бўлим мудири лавозимларида самарали ишлади. Ғафур Ғулом номидаги адабиёт ва санъат нашриётида бош муҳаррир ўринбосари сифатида ноширлик соҳасида ҳам жонбозлик кўрсатди. 1985-1995 йилларда “Шарқ юлдузи“ журналига бош муҳаррирлик қилди. 1995 йилдан 2005 йилгача Олий Мажлис Қонунчилик палатаси депутати бўлди. “Театр“ журнали бош муҳаррири сифатида маънавиятимиз юксалишига муносиб ҳисса қўшди.\nЁзувчининг “Пўлат чавандоз“, “Гунафша“, “Одамлар нима деркин...“, “Бир томчи шудринг“, “Баҳор қайтмайди“, “Қалбингга қулоқ сол“, “Узун кечалар“, “Нимадир бўлди“, “Ер фарзандимиз“, “Нур борки, соя бор“, “Қуёш тарозиси“, “Дунёнинг ишлари“, “Ялпиз сомса“, “Оқ камалак“, “Сирли юлдуз“, “Икки эшик ораси“, “Хазина“, “Изтироб“, “Дафтар ҳошиясидаги битиклар“ сингари китоблари нашр қилинган. Кўплаб жаҳон адабиёти дурдоналарини она тилимизга таржима қилган. “Хазон бўлган баҳор“, “Тўйлар муборак“, “Баланд дорга осилма“, “Қатағон“ каби саҳна асарлари яратилган.\nТадбирда адабиётшуносларнинг таъкидлашича, ижодкорнинг “Муҳаббат“, “Деҳқоннинг бир куни“, “Урушнинг сўнгги қурбони“, “Ўзбек иши“ каби новеллалари ўзбек ҳикоячилигида муҳим ҳодиса бўлди. “Икки эшик ораси“, “Тушда кечган умрлар“ романларида замондош – асрдош одамлар тақдири, йигирманчи асрнинг энг кескин фожиавий ҳодисалари – Иккинчи жаҳон уруши ҳамда мустабид тузумнинг жинояткорона сиёсати акс эттирилган.\nЎткир Ҳошимовнинг “Хазон бўлган баҳор“, “Инсон садоқати“, “Виждон дориси“ сингари бир қанча асарлари экранлаштирилган. Унинг “Дафтар ҳошиясидаги битиклар“ китоби ижтимоий-маънавий ҳаётимизда муайян из қолдиргани маълум. Ёзувчи асарлари жаҳоннинг кўплаб тилларига таржима қилинган.\nАдиб 2013 йил 24 май куни 72 ёшида вафот этди.\nЁзувчи ва шоирлар, адабиётшунос олимлар, истеъдодли ёшлар ҳамда адибнинг оила-аъзолари иштирок этган тадбирда ижодкор шаънига илиқ фикрлар билдирилди.\nЎткир Ҳошимов китоблари ҳамда ҳаёти ва ижодига бағишланган фотокўргазма тадбир иштирокчиларига манзур бўлди.


Ўзбекистон ва Корея парламентлари Cпикерларининг учрашуви бўлиб ўтди\n25.09.2017 Чоп этиш учун\n2017 йилнинг 23 сентябридан 26 сентябрига қадар Ўзбекистонда Корея Республикасининг Миллий Ассамблея Спикери Чон Сэ Гюн раҳбарлигидаги нуфузли делегация меҳмон бўлиб турибди.\n25 сентябрь куни делегация аъзолари Ўзбекистон Республикаси Олий Мажлисининг Қонунчилик палатасида қабул қилинди.\nОлий Мажлис Қонунчилик палатаси ва Миллий Ассамблея cпикерларининг учрашуви давомида мамлакатимиз Президенти Шавкат Мирзиёев ташаббусига кўра қабул қилинган 2017–2021 йилларда Ўзбекистон Республикасини ривожлантиришнинг бешта устувор йўналиши бўйича Ҳаракатлар стратегиясига мувофиқ жамият ва давлат ҳаётининг барча соҳаларини ислоҳ этишнинг ҳозирги ҳолати масалалари муҳокама қилинди.\nТаъкидланганидек, чуқур ўйланган, ўзаро манфаатли ва амалий ташқи сиёсат Ҳаракатлар стратегиясининг устувор йўналишларидан бири сифатида белгиланган. Ушбу йўналиш, шу жумладан, парламентлараро алоқаларнинг янада мустаҳкамланишини кўзда тутади.\nИкки мамалакат парламентлари ўртасидаги ҳамкорлик 1995 йилда бошланган бўлиб, ўша пайтда Корея Республикаси Миллий Ассамблеясида «Корея – Ўзбекистон» парламент дўстлик ассоциацияси тузилган эди. Ўзбекистон Республикаси Олий Мажлисида эса 2005 йилдан буён Корея Республикаси Миллий Ассамблеяси билан ҳамкорлик бўйича парламентлараро гуруҳ фаолият юритади.\nШундай йўналишдаги ҳамкорлик парламентлар ўртасида доимий ишчи алоқаларни сақлаб туриш, тажриба алмашиш, турли тадбирларда иштирок этиш имконини беради.\nШу билан бирга, Ўзбекистон ва Корея ўртасидаги парламентлараро муносабатларда катта имкониятлар мавжуд бўлиб, улардан самарали фойдаланиш лозим. Ушбу учрашув юқори вакиллик органларининг ҳамкорликни ривожлантиришга тайёр эканлигининг кўрсаткичидир.\nКорея Республикаси Миллий Ассамблеясининг Спикери Чон Сэ Гюн самимий қабул учун миннатдорчилик билдирган ҳолда Ўзбекистон Республикасига, хусусан, бутун дунёга машҳур Самарқандга бўлган ташрифи тўғрисидаги таассуротлари билан ўртоқлашди. Икки мамлакат ўртасидаги парламенлараро алоқалар ҳақида сўзлаб, Чон Сэ Гюн ушбу алоқаларнинг ижтимоий-сиёсий, социал-иқтисодий ва маданий соҳалардаги дўстона муносабатларни умуман олганда кучайтиришда тутган муҳим ўрнини таъкидлаб ўтди. Икки мамалакат даражасидаги алоқалар жадаллик хусусиятига эга.\n— Менга Ўзбекистонда бўлишим, хусусан Самарқанд каби гўзал жойлар ва мамлакатингизнинг бошқа диққатга сазовор жойларида бўлишим катта мамнуният бағишлади. Юртингиз ўзининг гўзаллиги ва меҳмондўстлиги билан мени ҳайратда қолдирди. Ўзбекистонда Кореяни жуда яхши билишлари, корейс миллатига жуда диққат ва ҳурмат билан муносабатда бўлишлари мени қувонтирди. Ўзбекистоннинг катта ва аҳил оиласи ҳисобланган корейс диаспораси истиқомат қилади.\nКорея ва Ўзбекистон ишончли ҳамкорлар ҳисобланади. Дипломатик алоқалар ўрнатилган 25 йил ичида мамлакатларимиз ўртасида барча йўналишларда ҳамкорлик олиб борилмоқда. Бу вақт ичида Ўзбекистон Кореянинг ишончли ҳамкори сифатида намоён қила олди.\nБизнинг муносабатларимиз барқарор ривожланиб бормоқда, жумладан парламент фаолияти йўналишида ҳам.\n– Кўплаб Корея депутатлари бир неча бор Ўзбекистонга ташриф буюришди. Шу билан бирга сизнинг депутатларингиз ҳам Кореяда бўлдилар. Шу боис, мен бугунги учрашувда алоқаларни парламент даражасида фаоллаштириш таклифини билдирдим. Депутатлар ўртасида ишчан алоқаларни мустаҳкамлаш долзарб саналади. Бугунги кунда Ўзбекистон Ҳаркатлар стратегиясига мувофиқ кенг миқёсли ислоҳотларни амалга оширмоқда. Корея парламенти бу саъйи-ҳаракатларни қўллаб қувватлайди, – дейди Корея Республикаси Миллий Ассамблеяси Спикери Чон Сэ Гюн.\nЧон Сэ Гюн Президент Шавкат Мирзиёев раҳбарлигида Ўзбекистон Республикаси нафақат Марказий Осиё минтақасида, балки бутун дунёда ҳам муҳим сиёсий омилга айланаётганлигини алоҳида қайд этиб ўтди. «Мамлакатимиздаги сиёсий доиралар Ўзбекистонда Ҳаракатлар стратегиясига мувофиқ олиб борилаётган ислоҳотларни юқори баҳолайди. Ўз навбатида, ушбу жараён ўтказилаётган ислоҳотларнинг ўз вақтида сифатли ҳуқуқий таъминланишини тақозо этади. Шуни ҳисобга олган ҳолда, парламентнинг мамлакат асосий қонун чиқарувчи органи сифатидаги роли ошади. Ўзбекистон Республикаси Президенти Шавкат Мирзиёев ўз нутқларида қонун ҳужжатлари шаклланган амалиётни ҳар томонлама ўрганиш натижаларига кўра, илғор халқаро тажрибани ўрганиш асосида қабул қилиниши кераклигини бир неча бор таъкидлаган. Корея Республикаси Миллий Ассамблеяси ушбу соҳада Ўзбекистон парламентига ҳар қандай ёрдам кўрсатишга тайёр», деб қайд этди Чон Сэ Гюн.\nУчрашув мобайнида парламентлараро алоқалаларни янада кучайтиришга тааллуқли батафсил фикрлар алмашуви бўлиб ўтди, тарафлар икки мамлакат депутатлар корпуслари ўртасида доимий ишчи алоқаларни сақлаб туришнинг устувор йўналишларини муҳокама қилдилар.\nКўришлар сони: 15521


Коронавирус ҳақида расмий сайт ишга туширилди - Terabayt.Uz\nЎзбекистонда жамоатчиликни коронавирус тўғрисида хабардор қилиш ва унинг тарқалиши олдини олишга қаратилган http://coronavirus.uz/uz расмий веб-сайти ишга тушди. Мазкур ресурс Ахборот технологиялари ва коммуникацияларини ривожлантириш вазирлиги UZINFOCOM ягона интегратори ҳамда Соғлиқни сақлаш вазирлиги билан биргаликда ташкил этилди, дейилади вазирлик хабарида.\nВеб-сайтда маъсул вазирлик ва идоралар томонидан коронавирус тарқалишини олдини олишда кўрилаётган чора-тадбирлар тўғрисида муҳим хабарлар бериб борилмоқда.\nСайтда хорижда истиқомат қилаётган ватандошларимиз учун Ташқи ишлар вазирлиги тезкор штаби ва хориждаги элчихоналаримизда фаолият кўрсатаётган вакиллар билан боғланиш учун маълумотлар ҳам кўрсатилган.\nЯнгилик ва статистик маълумотлардан ташқари коронавирус (COVID-19)нинг аломатлари, хавф гуруҳлари, диагностикаси ва юқтиришни олдини олиш учун меъёрлар ҳақида муҳим маълумотлар ҳам бор.\n#веб-сайт #Ўзбекистон #Ўзбекистон Республикаси Ахборот технологиялари ва коммуникацияларини ривожлантириш вазирлиги #Ўзбекистон Республикаси Соғлиқни сақлаш вазирлиги


12:54 / 25.06.2019 14260\nЖанубий Кореяга ишга кетмоқчи бўлаётганлар учун яхши янгилик. 24 июнь куни Самарқандда очилган «Самарқанд-Корея» тест марказида тест топшириб, Ташқи меҳнат миграцияси агентлиги орқали Жанубий Кореяга қонуний ишга боришингиз мумкин.\nEPS-TOPIС тест синовларидан ижобий натижа билан ўтсангиз, марказ сизга сертификат беради ва унинг ёрдамида Ташқи меҳнат миграция агентлигига бориб, якуний тест топширишингиз мумкин. «Самарқанд-Корея» тест марказида ўзингизнинг корейс тили бўйича билимларингизни синаб кўришингиз мумкин. Бу эса Ташқи меҳнат миграцияси агентлиги томонидан ўтказиладиган якуний имтиҳонлар олдидан ўз имкониятингизни чамалаб олиш имконини беради.\nСамарқанд шаҳар Сартепо масканида очилган «Самарқанд-Корея» тест марказида ҳар куни 09:00 дан 19:00 гача корейс тили бўйича тест топширишингиз мумкин. Тест синовлари ҳар куни 5 та сеансда ўтказилади. Дам олиш кунлари кўпчиликнинг бўш вақти бўлишини инобатга олган марказ шанба ва якшанба кунлари ҳам кечгача фаолият юритади.\nТест синовлари компьютер хонасида ўтказилади ва саволларга жавоб бериб бўлишингиз билан натижаларингиз кўринади. 72,5 балл олган, яъни қониқарли кўрсаткич қайд этганларга марказ томонидан сертификат берилади ва бу Ташқи меҳнат миграцияси агентлиги ўтказадиган якуний синовлар учун йўлланма вазифасини ўтайди.\nСамарқанддаги «Самарқанд-Корея» тест марказида барча шароитлар яратилган. У шаҳарнинг қулай ерида жойлашган. Марказга автобус, трамвай ва йўналишсиз таксиларда шаҳарнинг ҳар қандай қисмидан тезда етиб олиш мумкин.\nСамарқанддаги марказда юртимизнинг исталган ҳудудидан келиб корейс тили бўйича тест топширишингиз мумкин. Бир марта тест топшириш ва натижаларни билиш учун тўлов энг кам иш ҳақининг бир бараварига (202 730 сўм) тенг. Тест марказида синовдан ўтиш учун марказнинг сайтига кириб рўйхатдан ўтишингиз ва бронлаш бўлимига ўтиб навбат олишингиз керак.\n«Самарқанд-Корея» тест марказининг манзили: Самарқанд шаҳар Сартепо маскани. Амир Темур кўчаси 166.\nМўлжал: Собиқ эҳтиёт қисмлар бозори.\nТелефон: +998 (95) 507 7577, +998 (99) 598 6106


«Арсенал» - Арсен Венгер билан 20 йил\nҲа, Арсен Венгернинг «Арсенал» футбол клубига мураббийлик қилишни бошлаганига 20 йил тўлди. Шу муносабат билан қуйида унинг энг ёрқин онларини ёдга олишга уриниб кўрамиз.\nАрсен Венгер 1996 йили 1 октябрь куни «Арсенал» жамоаси бош мураббийлигини қабул қилиб олган эди. Ва айни вақтда, у бош мураббийлар орасида «узоқ умр» кўраётгани ҳисобланади. Албатта, Алекс Фергюсоннинг 27та мавсумигача ҳали анча бор.\nВенгер бошчилигида 1074та ўйинда майдонга тушган «Арсенал» 618та ғалабани қўлга киритган (57,2 фоиз), 245 марта дурангни қайд этиб, (22,8 фоиз) 211та ўйинда (20 фоиз) имкониятни бой берган. Умуман «канонирлар» ҳар бир ўйинда ўртача 1,94 баллни қўлга киритган.\nВенгер иккинчи мавсумидаёқ олтин хет-трикни амалга оширишнинг уддасидан чиқди. Унинг жамоаси чемпионат, Кубок ва Суперкубок соҳибига айланди.\n1999 йили Венгер адолат курашчиси шарафини қўлга киритди. У «Шеффилд» билан ўтказилган ва ғалаба қозонган Кубок баҳсини қайта ташкил этиш ғоясини илгари сурди. Унинг таъкидлашича, «канонирлар»нинг ғалабасини таъминлаган голи fair-play қоидалари бузилган ҳолда киритилган эди. Гап шундаки, жамоанинг янги аъзоси Кану лондонликларнинг қасддан рақибларига қолдирган тўпини эгаллаб олган эди. Аслида, рақиб жамоаси «Арсенал» футболчисига тиббий ёрдам кўрсатилиши учун тўпни аутга тепиб юборганди.\nВенгер «Арсенал»ининг икки нафар тимсоли унинг ватандошлари Патрик Виейра ва Тьерри Анри бўлди. Улар, мураббий раҳбарлигида 370 ва 368та ўйинда майдонга тушишган.\n2003/04 йилги мавсумда «Арсенал» ажойиб тарихий натижани қўлга киритди. У, чемпионат давомида биронта ҳам ўйинда мағлуб бўлмади. Бу серия келгуси мавсумнинг бошида ҳам давом этиб, 49та мағлубиятсиз ўйин ўтказиш билан АПЛнинг мутлақ рекордини ўрнатди.\nВенгер 20 йил мобайнида 97 нафар ўйинчининг трансфери учун умумий ҳисобда 801 млн евро сарфлаган бўлса, шундан биргина Месут Озил — 47 млн еврога тушган.\nАрсенал бош мураббийи Андрей Аршавин учун ҳам узоқ курашди ва унинг учун 16,5 млн евро тўлади. Андрей ўз навбатида ўша йилнинг ўзида «Энфилд»даги покер ва яна 27та гол ҳамда 46та голли узатма билан ташаккур билдирди.\nГарчи кўринишидан анча маданиятли кўринса-да, Венгер ҳамкасблари билан анча-мунча даҳанаки жанглар ўтказиб туради. Айниқса Моуриньо билан ҳақиқий сўз талашади.\nБироқ, энг ёдда қоларли воқеа сэр Алекс билан содир бўлган. Уларнинг муносабатларида турли босқичлар бўлган. Аммо, 2004 йили «Олд Траффорд» стадионида кузатилган воқеа кўпчиликнинг хотирасига муҳрланган. Ўшанда, француз мураббийи рақиби томон пицца бўлагини ирғитган эди. Гарчи кейинчалик, томонлар аслида ундай бўлмагани, ёки уни нотўғри тушунишганини айтишган бўлсалар-да, аксарият ҳамон «пиццагейт» ҳақида эслашади.\nҲа, айтганча, фазода футбол мураббийлари орасида биргина унинг номи шарафига Арсенвенгер – дея аталган ягона астероид мавжуд.\nВенгер илк 10 йилда «Арсенал» 11та совринни қўлга киритган бўлса, кейинги ўн йилликда атиги 4та совринни бисотига жойлади.\nСўнгсўз ўрнида айтиш мумкинки, Арсен Венгер 1996 йили «Арсенал» билан шартномани имзолаётган вақтда, рафиқасига «азизим, яна кўпи билан беш йил ва мен нафақага чиқаман», дея ваъда берган.


Сайёр қабулда муаммо кўтарилганди... » Жиззах вилояти ички ишлар бошқармаси расмий сайти\nЖиззах вилояти ички ишлар бошқармаси » ИИБ хабарлари » Сайёр қабулда муаммо кўтарилганди...\nЎзбекистон Республикаси Президентининг 2019 йил 8 январдаги “Ҳудудларни комплекс ижтимоий-иқтисодий ривожлантириш бўйича секторлар фаолиятини янада такомиллаштиришга доир қўшимча чора-тадбирлар тўғрисида”ги қарори ижроси бўйича Арнасой туманида бир қатор тадбирлар амалга оширилмоқда. Тумани марказидаги “Олтин водий” қишлоқ фуқаролар йиғини аҳлига ҳудуддаги чуқур зовур яхшигина муаммо эди. Боиси, анча йиллар илгари жарлик устига қурилган, шу ерда яшовчилар таъбири билан айтганда “қилкўприк”дан ўтиш анчайин хавф туғдираётганди. Айниқса, 1-сон умумтаълим мактаби ўқувчилар қийналишаётганди. Ёғинли кунларда кўприкдан сирпаниб кетиш ҳеч гап эмас эди.\nМазкур масала қишлоқ аҳолиси томонидан Арнасой тумани ички ишлар бўлими бошлиғи Ёқубжон Акабоев билан ўтказилган учрашувда кўтарилди. Учинчи сектор раҳбари муаммони ҳал қилишга сўз берганди ўшанда. Ваъда қилинганидек, ички ишлар бўлими масъуллари саъй-ҳаракатлари билан кўприк ўрнатилди. Шунингдек, кўприкка элтувчи 200 метрлик йўлга шағал ётқизилди.\nТаъкидлаш жоизки, туман ички ишлар органлари томонидан секторларларда аҳолининг ижтимоий-иқтисодий муаммоларини ҳал этишга алоҳида эътибор қаратилмоқда. Айни соҳа вакиллари туманда томорқалардан самарали фойдаланиш ишига бош-қош бўлмоқдалар.\nЭҳтиёжмандлар ҳовлисини ҳайдаш, уларга манзарали дарахт кўчатлари ва сабзавотлар уруғларини етказиб бериш ҳамда оқова сув ариқларини тозалаш ишларини ташкил этмоқдалар. Худди шундай, ҳовлисидаги экин майдонларига эътиборсиз ёндашаётганларга бу борадаги сусткашлик оқибатлари тушунтирилмоқда.\nУмуман олганда вилоятимизда ички ишлар органлари масъуллигидаги секторларда 4 минг 900 гектар томорқа майдонларидан унумли фойдаланиш бўйича бўйича ҳам бир қатор ишлар амалга оширилмоқда.


Атлантика океанидаги оролга улкан айсберг хавф солмоқда\n11:54 / 11.12.2020\nАтлантика океанидаги Жанубий Георгия ороли томон улкан ўлчамдаги айсберг йўналмоқда. Айсберг оролдаги ёввойи табиатга ва миллионлаб пингвинларга хавф солмоқда.\nБритания ҳарбий-ҳаво кучлари Британиянинг денгизорти ҳудуди ҳисобланган оролга йўналаётган 4,2 минг квадрат километр майдонга эга муз бўлаги суратини эълон қилди. Олимларнинг фикрича, айсбергнинг орол билан тўқнашиши ундаги ёввойи табиатни йўқ қилиши мумкин.\nА68а номи билан маълум бўлган айсберг деярли оролнинг ўзидек келади. У 2017 йил июлда Антарктика яриморолидаги музликдан ажралиб, 3 йилдан кўпроқ вақтдан бери океанда сузиб юрибди. Унинг дастлабки ўлчами 6 минг квадрат километрни ташкил қилган. Айсбергдан майдароқ муз бўлаклари ажралаётгани сабабли у тобора ўз ҳажмини йўқотмоқда.\n“Айсберг орол билан қачон тўқнашиши номаълум: бу бир неча кун ёки ҳафта ичида юз бериши мумкин. Чунки айсберг океан оқими билан бирга гоҳ секинлашмоқда, гоҳ тезлашмоқда. Оқимлар муз бўлагини Жанубий Георгиядан у ёки бу томонга олиб кетиши ҳам мумкин. Бироқ у оролнинг жанубий чеккасидан 50 кмдан камроқ узоқликда сузмоқда. Айсберг шундай ҳаракатланишда давом этса, унинг орол билан тўқнашиши муқаррар”, деб айтган Британия Антарктика хизмати мутахассиси Герайнт Тарлинг.\nОлимлар айсберг орол яқинидаги саёзликда кўп йилларга қолиб кетиши мумкинлигидан хавотирланишмоқда. Бундай ҳолатда у маҳаллий экотизимга хавф туғдиради ва оролда ҳаёт кечирувчи тюленлар ҳамда 2 млнга яқин пингвинга муаммо бўлиши мумкин. Бунда ушбу жонзотларнинг яқин атрофда озуқа қидириши қийинлашади. Гап шундаки, қирол пингвинлари каби жонзотлар 16 кунгача озуқа қидириб кезиши мумкин. Агар айсберг орол яқинида қолиб кетса, пингвинларнинг озуқа қидириши чўзилиб кетиши ва уларнинг оч қолишига олиб келиши мумкин.\nБритания расмий шахсларининг таъкидлашича, A68a, шунингдек, ҳудудда назорат ва балиқчилик ортидан кузатув олиб борувчи ҳукумат кемаларига тўсқинлик қилиши мумкин.\n16:17 / 25.06.2020\nБермуд учбурчаги: афсона ва ҳақиқат\n11:47 / 01.10.2019\n23:33 / 28.09.2019\nАтлантика океанида йўқолиб қолган Bourbon Rhode кемаси чўкиб кетгани маълум бўлди\n00:21 / 10.07.2019\nАмирликларга улкан айсберг етказиш режалаштирилмоқда


UzAuto Motors Монополияга қарши курашиш қўмитасининг қарори устидан судга мурожаат қилди – O'zbekiston Milliy paralimpiya qo'mitasi\nUzAuto Motors Монополияга қарши курашиш қўмитасининг қарори устидан судга мурожаат қилди\n«Кўрамиз, суд бу ишни қанчалик мустақил кўриб чиқиб, қонунларга асосан қарор қабул қиларкан.\nШунча қийинчилик билан халқ розилиги учун бошни кундага қўйиб қилинаётган ишдан ҳафсала пир бўлмасин-да, ишқилиб», дейди депутат.\nЭслатиб ўтамиз, Расул Кушербаев ва бошқа бир гуруҳ депутатларнинг танқидлари ортидан Монополияга қарши кураш қўмитаси UzAuto Motors АЖга нисбатан иш қўзғатган эди. Қўмита компания томонидан «Рақобат тўғрисида»ги қонунни бузиш аломатларини аниқлаган.\nҚўмитанинг 2020 йил 19 август куни ўтказилган йиғилишида махсус комиссия томонидан ўтказилган текширувлар компания автомобиль нархларини асоссиз оширгани тасдиқланган. Унга кўра, автомобиллар нархи 3 миллион сўмдан 19 миллион сўмгача асоссиз оширилгани аниқланган. Мазкур ўрганиш натижалари омма учун эълон қилингач, UzAuto Motors Монополияга қарши курашиш қўмитаси қошидаги махсус комиссия қабул қилган қарор устидан судга шикоят қилиши мумкинлигини билдирганди.\nКоронавирус: Англияда фавқулодда вазият етишиб келмоқда, Мадридда норозилик\nОТМларда анъанавий таълимга қачон қайтилиши борасида изоҳ берилди


«Хоразм ҳудудий электр тармоқлари» АЖ: «Обод қишлоқ» ва «Обод маҳалла» дастури амалда\n14:37 / 11.09.2021\nЎзбекистон Республикаси Президентининг 2021 йил 2 апрелдаги «Обод қишлоқ» ва «Обод маҳалла» дастурларини амалга ошириш бўйича қўшимча чора-тадбирлар тўғрисида қарорига асосан мамлакатимиз ҳудудида дастур асосида кўплаб қурилиш ва кўкаламзорлаштириш ишлари олиб борилмоқда. Дастурнинг мақсади қишлоқ аҳоли пунктларининг меъморий қиёфасини тубдан яхшилаш, йўл-транспорт, муҳандислик коммуникация инфратузилмаси ҳамда ижтимоий соҳа объектларини барпо этиш ва шу асосда аҳолининг турмуш маданиятини юксалтириш ва дунёқарашини кенгайтириш ҳисобланади.\nАҳоли учун ҳар тарафлама қулай, замонавий шароит яратиш қарорнинг асосий мақсади бўлиб, «Ҳудудий электр тармоқлари» АЖ томонидан режа дастурлар ишлаб чиқилиб, катта ҳажмдаги ишлар амалга оширилмоқда.\nБу борада Хоразм вилоятида ҳам ишлар қизғин. «Хоразм ҳудудий электр тармоқлари» АЖ томонидан вилоятда 2021 йил охиригача 730 км узунликдаги электр узатиш тармоқлари ўтказиш режалаштирилган бўлса, бугунги кун ҳолатига 402 км электр узатиш тармоқлари ўтказилган.\nБиргина Хонқа тумани «Катта куч» маҳалласида дастур асосида 160 кВА лик 1 та, 250 кВА лик 2 та трансформатор ўрнатилди. Бундан ташқари 8 км узунликдаги электр узатиш тармоқлари реконструкция қилиниб, 10-0,4 кВ лик 12,8 км узунликдаги замонавий СИП кабеллар ва ҳаво тармоқлари тортилди.\nЭскирган ёғоч электр устунларининг 82 таси янги темир-бетон устунларга алмаштирилди.\n– Маҳалламизда «Обод қишлоқ» ва «Обод маҳалла» дастурлари асосида «Хоразм ҳудудий электр тармоқлари» АЖ томонидан янги трансформаторлар ўрнатилди, замонавий симлар ўтказилди, эски электр устунлари ўрнига янгилари ўрнатилди. Олдинлари электр узилишидан жуда қийналар эдик. Бугунги кунда узилишлар умуман кузатилмайди. Амалга оширилган ишлардан маҳалламиз аҳли жуда хурсанд, - дейди «Катта куч» маҳалласида истиқомат қилаётган Тоживой Бойжонов.\nТаъкидлаш жоизки, бундай самарали иш жараёнларида жамият ишчи-ходимлари айниқса, электрмонтёрлар меҳнати беқиёсдир. Кун-у тун, об-ҳавонинг қандайлигидан қатъи назар истеъмолчиларга электр энергиясини узлуксиз етказиш учун «Хоразм ҳудудий электр тармоқлари» АЖнинг барча ходимлари фидойи меҳнат қилмоқдалар.\n«Хоразм ҳудудий электр тармоқлари» АЖ матбуот хизмати Ⓣ\n«Ҳудудий электр тармоқлари» АЖ: ОТБ вице-президенти Шиксин Чен «Электр энергиясини ҳисобга олишни автоматлаштириш маркази»да бўлди